ÜMUMDÜNYA ƏDALƏT EVİ

28 noyabr 2023

Dünya bəhailərinə

Sevgili dostlar,

27 noyabr 2021-ci ildə, sakit, qaranlıq bir gecənin ortasında Milli Ruhani Məhfillərin və Regional Bəhai Şuralarının altı yüzə yaxın təmsilçisi Ümumdünya Ədalət Evi və Beynəlxalq Təbliğ Mərkəzinin üzvləri, həmçinin, Bəhai Dünya Mərkəzinin işçiləri ilə birlikdə Onun süudunun yüzilliyini uyğun bir təntənə ilə qeyd etmək üçün Həzrət Əbdül-Bəhanın Məqamının həndəvərində toplaşdılar. O gecə boyunca yer kürəsi fırlandıqca, bütün dünya üzrə Bəhai icmaları da qonşuluqlarda və kəndlərdə, qəsəbə və şəhərlərdə din tarixində bənzəri olmayan bir Simaya Onun Özünün hərəkətə gətirdiyi bir əsrlik nailiyyətlər üzərində düşünməklə layiqli ehtiramlarını bildirmək üçün sayğılı bir sədaqətlə toplaşmışdılar.

İndi sayı rahatlıqla milyonlarla ölçülən bu icma – Bəha əhli, Həzrət Əbdül-Bəhanın alovlu aşiqləri – bu gün 235 ölkədə və ərazidə, haradasa, yüz min nahiyədə yayılmışdır. O, məchulluqdan çıxmış və dünya səhnəsində öz yerini tutmuşdur. O, sıravi səviyyədən tutmuş beynəlxalq səviyyəyə qədər müxtəlif xalqları Həzrət Bəhaullahın təlimlərinin ruhani transformasiya və sosial tərəqqi üçün öz ifadəsini tapması kimi ümumi məqsəddə birləşdirərək minlərlə təsisat şəbəkəsi yaratmışdır. Onun canlı icmalar yaratmaq modeli bir çox regionlarda minlərlə – bəzilərində isə on minlərlə – insanı əhatə edir. Bu cür ortamlarda öz ruhani xarakteri ilə fərqlənən yeni bir həyat tərzi şəkillənir; gənclərin təhsil və xidmət təəhhüdü; ailələr, dostlar və tanışlar arasında ruhani və sosial əhəmiyyətli mövzularda məqsədyönlü söhbət; və maddi və sosial tərəqqi üçün kollektiv səylər. Bəhai dininin müqəddəs yazıları səkkiz yüzdən çox dilə tərcümə edilmişdir. Milli və yerli Məşriqul-Əzkarların ucaldılması gələcəkdə ibadət və xidmətə həsr olunan minlərlə bu cür mərkəzlərin meydana çıxmasını müjdələyir. Əmrin dünya ruhani və inzibati mərkəzi Əkka və Hayfa kimi müqəddəs və əkiz şəhərlər boyunca bərqərar olmuşdur. İcmanın idealları və ən yüksək canatmaları cəhətindən – həmçinin, son məqsədə nail olmaqdan onu ayıran məsafədən – baxdıqda indiki həddən artıq aşkar məhdudiyyətlərinə baxmayaraq onun resursları, təsisat qabiliyyəti, sistematik böyümə və inkişafı dayanıqlı etməkdə onun gücü, bənzər düşüncəli təsisatlarla onun əməkdaşlığı, cəmiyyətlə münasibətləri və ona təsiri tarixi nailiyyətin misilsiz yüksəkliyində dayanır.

Bir əsr öncə, Həzrət Əbdül-Bəhanın bu dünyanı tərk etməsindən bəri Əmr nə qədər irəli getmişdir! O acı günün səhəri Onun süudu xəbəri Hayfa şəhəri boyunca yayıldı, ürəkləri kədərlə yaxdı. Onun yasına minlərlə insan: gənc və yaşlı, yüksək və aşağı təbəqədən, görkəmli rəsmilər və kütlələr – yəhudi və müsəlmanlar, druzlar və xristianlar, həmçinin bəhailər toplaşdılar – bu bir yığıncaq idi ki, bənzərinə şəhər heç vaxt şahid olmamışdı. Həzrət Əbdül-Bəha dünyanın gözündə ümumdünya sülhünün və bəşəriyyətin birliyinin müdafiəçisi, məzlumların qoruyucusu və ədalətin yayıcısı idi. Həm Əkkanın, həm də Hayfanın əhalisi üçün O, mehriban bir ata və dost, ehtiyacı olanların hamısı üçün müdrik bir nəsihətçi və pənah yeri idi. Onun yasında onlar atəşli sevgi ifadələri və ağılar dedilər.

Ancaq təbii ki, məhz bəhailər Onun itkisini ən ağır şəkildə hiss etdilər. O, onları hidayət etmək və qorumaq üçün Allahın Məzhərinin onlara bəxş etdiyi qiymətli bir hədiyyə, Həzrət Bəhaullahın misilsiz və əhatəedici Əhdinin Mərkəzi və Mehvəri, Onun təlimlərinin kamil Nümunəsi, Onun Sözünün səhvsiz Şərhçisi, hər bir bəhai idealının təcəssümü idi. Həzrət Əbdül-Bəha bütün ömrü boyunca Həzrət Bəhaullaha xidmətdə yorulmadan çalışdı, Atasının müqəddəs etibarını tamlığı ilə doğrultdu. O, əkilmiş qiymətli toxumu sədaqətlə becərdi və qorudu. Əmrin beşiyi olan ölkədə O bu Əmrə sığınacaq oldu, qərbdə onun yayılmasını istiqamətləndirdi, onun orada inzibati sisteminin beşiyini qurdu. O, inananların qədəmlərini möhkəmləndirdi, müdafiəçi və övliyalarını yetişdirdi. Həzrət Babın müqəddəs nəşinin qalıqlarını Öz əlləri ilə Kərmil Dağında Özünün tikdiyi mavzoleyə qoydu, əkiz Müqəddəs Məqamın qayğısına qaldı, Əmrin dünya inzibati mərkəzinin təməlini qoydu. O, Əmri açıq, daxili və xarici düşmənlərindən mühafizə etdi. O, Həzrət Bəhaullahın təlimlərini yer kürəsi boyunca bütün insanlarla paylaşmaq üçün qiymətli Xartiyanı, habelə, İnzibati Nizamı yaradan və onun proseslərini işə salan Xartiyanı açdı. Onun həyatı Həzrət Babın bəyanı ilə başlayan bütün Qəhrəmanlıq Çağını əhatə etdi; Onun süudu isə yeni bir Çağı gətirdi ki, onun xüsusiyyətləri inananlara məlum deyildi. Bəs Onun sevimliləri necə olacaqdı? Onsuz, Onun davamlı hidayəti olmadan gələcək qeyri-müəyyən və tutqun görünürdü.

Həzrət Əbdül-Bəhanın süudu xəbərindən sarsılmış nəvəsi Şövqi Əfəndi İngiltərədə təhsilini buraxıb Müqəddəs Torpağa tələsdi, orada da ikinci səndələyici zərbəni aldı. Həzrət Əbdül-Bəha onu Bəhai Dininin Vəlisi və Başçısı təyin etmiş, Bəhai dünyasını onun qayğısına əmanət etmişdi. Kədər və iztirab içində, amma Həzrət Bəhaullahın sevgili qızı Bəhiyyə Xanımın dəyişməz qayğıkeşliyi ilə davam gətirən Şövqi Əfəndi vəzifəsinin ağır mantiyasını geyindi və körpə icmanın şəraitini və gələcəyini qiymətləndirməyə başladı.

Şövqi Əfəndinin Vəli kimi təyin edilməsinin elanı inananlar cameəsi tərəfindən yüngüllük, şükranlıq və sədaqət bəyanları ilə qarşılandı. Onların Sərkər Ağadan ayrılıqlarının iztirabı Onun Əhd və Vəsiyyətnaməsində onları tək buraxmadığı barədə təminatla yüngülləşdi. Lakin bir neçə nəfər sədaqətsiz insan Həzrət Əbdül-Bəhanın seçilmiş varisinə meydan oxudu və öz ambisiya və eqolarından gələn təkanla onun əleyhinə qalxdılar. O cür mühüm keçid anında onların xəyanəti Sərkər Ağanın açıq müxaliflərinin yeni intriqaları ilə birləşib vəziyyəti daha da ağırlaşdırdı. Amma bu cür ürək ağrısı və sınaqlar altında və digər nəhəng maneələr qarşısında olmasına baxmayaraq, Şövqi Əfəndi İnzibati Nizamın təməlini qoymaq kimi monumental bir vəzifəyə başlamaq üçün geniş yayılmış Bəhai icmasının üzvlərini səfərbər etməyə başladı. Əvvəllər Həzrət Əbdül-Bəhanın misilsiz şəxsiyyəti ilə stimulə olunmuş fərdlər Vəlimizin səbirli, amma qəti hidayəti altında müştərək təşəbbüsdə tədricən öz səylərini koordinasiya etməyə başladılar.

Bəhailər yeni məsuliyyətlər götürməyə başladıqca, Şövqi Əfəndi malik olduqları müqəddəs Vəhy barədə qavrayışlarının hələ necə elementar və qarşılarındakı meydanoxumanın necə gözqorxuducu olduğunu onlara bildirdi. “Həzrət Bəhaullahın Vəhyi necə də sahilsizdir! “Bu gün Onun insanlıq üzərinə yağdırdığı xeyir-bərəkətin ölçüsü necə böyükdür!” – o yazırdı. “Amma, onların mənası və əzəməti barədə bizim anlayışımız necə kasad və necə yetərsizdir! Bu nəsil belə nəhəng bir Vəhyə həddən artıq yaxın dayanıb ki, Onun Dininin sonsuz imkanlarını, Onun Əmrinin misli görünməmiş xarakterini, Onun Təqdirinin sirli gedişatını bütün ölçüsü ilə dərk etsin”. “Sərkər Ağanın Vəsiyyətnaməsinin məzmunu indiki nəslin dərk etməsindən çox-çox uzaqdır,” – onun adından katibi yazırdı. “Onda gizli olan hikmətin açığa çıxa bilməsi üçün o ən azı bir əsr əsl iş tələb edir”. Yeni bir Dünya Nizamı barədə Həzrət Bəhaullahın baxışının təbiətini və cəhətlərini dərk etmək üçün,” o izah edirdi, “Biz onun şərtləri və nələri nəzərdə tutduğu barədə daha aydın və tam anlayış əldə etmək üçün vaxta və Allahın Ümumdünya Ədalət Evinə etibar etməliyik”.

“Əsl işin” görüldüyü tam bir əsrin sona yetməsindən sonra indiki an yeni bəsirətlər əldə etmək üçün əlverişli bir mövqe təqdim edir. Və beləliklə biz Əhd və Vəsiyyətnamənin müddəalarında qorunan hikmətlər üzərində sizinlə dayanıb düşünmək, Əmrin açılışının istiqamətini izləmək və onun üzvi inkişafının mərhələlərinin uzlaşmasını müşahidə etmək, onun tərəqqisini irəli aparan proseslərdəki imkanları görmək, onun cəmiyyəti yenidən şəkilləndirmək üçün gücünün Həzrət Bəhaullahın müəzzəm Vəhyinin artan təsiri ilə dünyada getdikcə açıldıqca qarşıdakı onlilliklər üçün vədini başa düşmək üçün bu yüzilliyi seçmişik.

*Yazılanın gerçəkliyə və hərəkətə çevrilməsi*

Həzrət Bəhaullahın məqsədi insanın inkişafında yeni mərhələni – dünyanın xalqlarının və millətlərinin üzvi və ruhani birliyini – bununla insan nəslinin, zamanı çatanda dünya sivilizasiyası və mədəniyyətinin meydana çıxması ilə səciyyələnən yetkinlik yaşına çatdığını bildirən bir mərhələni başlatmaqdır. Bu məqsədlə O, insan həyatının batini və zahiri transformasiyası üçün Öz təlimlərini gətirdi. “Bu Qələmin açdığı hər bir ayə müqəddəs və mömin bir həyatın, pak və ləkəsiz əməllərin möhtəşəmliyini açan parlaq və işıqlı bir qapıdır,” – O bəyan edirdi. Və saysız-hesabsız Lövhlərində O, İlahi Təbib insanlığın yoluxduğu xəstəliyi təşxis etdi və “yer üzü insanlarının ucalması, inkişaf etməsi, tərbiyələndirilməsi, qorunması və dirçəldilməsi” üçün Özünün şəfaverici dərmanını izhar etdi. Həzrət Bəhaullah izah edirdi ki, “Bizim etdiyimiz çağırışlar və verdiyimiz mesajlar heç vaxt ancaq bir ölkə və ya bir xalqa çatması və ya onun faydalanması üçün nəzərdə tutulmamışdır”. Gərəkdir ki, hər bir bəsirət və anlayış sahibi,” – O yazırdı, – “yazılanları gerçəkliyə və hərəkətə çevirməyə çalışsın… Yer üzü xalqlarının və tayfalarının zəruri maraqlarını irəlilətməyə qalxanlar mübarək və xoşbəxtdirlər”.

Yetkin, dinc, ədalətli və birləşmiş bir dünyanın qurulması işi hər bir xalqın və millətin iştirak edə bilməli olduğu böyük bir işdir. Bəhai icması köhnə sosial nizamı yeyən dezinteqrasiya qüvvələrini aşa biləcək və köhnənin yerinə yeni nizamın açılmasına gətirib çıxaracaq inteqrativ proseslərə nəzərəçarpacaq forma verə biləcək ruhani təşəbbüsün protaqonistləri kimi hamının bu işə qoşulmağını alqışlayır. Quruculuq Çağı Bəhai dininin inkişafında o mühüm dövrdür ki, onda dostlar Həzrət Bəhaullahın onlara əmanət etdiyi missiyanı getdikcə daha yaxşı başa düşür, Onun nazil edilmiş Sözünün məna və tətbiqi nəticələri barədə anlayışlarını dərinləşdirir və Onun təlimlərini dünyanın yaxşılaşdırılması məqsədilə əmələ çevirmək üçün sistematik olaraq özlərinin və başqalarının qabiliyyətlərini bəsləyirlər.

Risalətinin əvvəlindən Şövqi Əfəndi bəhailəri onların kimliyini və məqsədini müəyyən edəcək missiyaları barədə daha dərin anlayış əldə etmək səylərində istiqamətləndirdi. O, Həzrət Bəhaullahın gəlişinin mənasını, Onun insanlıq üçün baxışını, Əmrin tarixini, cəmiyyəti yenidən şəkilləndirən prosesləri və insanlığın inkişafına töhfə vermək üçün bəhailərin oynamalı olduqları rolu izah etdi. O, Bəhai icmasının inkişafının təbiətini elə izah etdi ki, dostlar onillik və yüzilliklər ərzində onun çox vaxt da gözlənilməz olaraq çoxlu dəyişikliklərdən keçəcəyini başa düşsünlər. O, həmçinin, keçməli olacaqları məşəqqətli yol üçün onları hazırlayaraq böhran və qələbənin dialektikasını təsvir etdi. O yeni bir dünya qurmaqda meydanoxumaların öhdəsindən gəlmək üçün bəhailəri xarakterlərini cilalamağa və zehinlərini itiləməyə çağırdı. O, Həzrət Bəhaullahın vədlərinin tam gerçəkləşməsinin gələcəkdə olacağını onlara xatırladaraq onları sövq etdi ki, körpə və sürətlə böyüyən icmanın problemləri və ya təbəddülatlı əsrin məhrumiyyətləri və pisləşən vəziyyəti ilə üzləşdikdə məyus olmasınlar. O izah etdi ki, bəhailər maya – nüfuzedici və canlandırıcı vasitə – kimi olmalıdırlar ki, qalxıb parçalanma, münaqişə və güc uğrunda rəqabətin kök salmış modellərini aradan qaldırmaq üçün başqalarını ruhlandırsınlar ki, insanlığın ən yüksək canatmaları son nəticədə həyata keçsin.

Bu geniş anlayış sahələrini möhkəmləndirərkən, Vəlimiz həm də inananları İnzibati Nizamın struktur əsasını necə effektiv bərqərar etməyi və Həzrət Bəhaullahın təlimlərini başqaları ilə necə sistematik bölüşməyi addım-addım öyrənməkdə istiqamətləndirdi. O, bu Nizamın təbiətini, onu səciyyələndirən prinsipləri və prosedurları tədricən aydınlaşdıraraq onların səylərini yönəltdi və bu zaman onların fərdi və kollektiv olaraq Əmri təbliğ etmək qabiliyyətlərini yüksəltdi. O hər bir həyati məsələdə istiqamət verərdi, inananlar isə məşvərət edər, öz təcrübələrini onunla bölüşərək və qarışıq problemlər və çətinliklərlə üzləşəndə suallar soruşaraq onun rəhbərliyini tətbiq etməyə çalışardılar. Sonra toplanmış təcrübəni nəzərə alaraq Vəlimiz əlavə rəhbərlik verər və onları öz hərəkətlərini lazım gəldikdə uyğunlaşdırmağa qabil edən konsepsiya və prinsipləri dəqiqləşdirərdi, o vaxtadək ki, onların səylərinin effektivliyi üzə çıxsın və daha geniş şəkildə tətbiq edilə bilsin. Onun hidayətinə cavab olaraq dostlar nazil olmuş Sözün həqiqətinə tərəddüdsüz sədaqət, onun baxışına və qüsursuz hikmətinə dəyişməz etibar, həyatlarının müxtəlif cəhətlərini təlimlərdə izhar edilmiş modelə uyğun dəyişməkdə sarsılmaz qətiyyət nümayiş etdirdilər. Bu yolla icma daxilində Təlimləri necə tətbiq etməyi öyrənmək üçün tədricən bir qabiliyyət yetişdi. Bu yanaşmanın yetərliliyi ən canlı bir şəkildə onun risalətinin sonunda nümayiş etdirildi, o zaman ki Bəhai dünyası öz qüvvələrini Onillik Ruhani Yürüşün əvvəllər misli görünməmiş nailiyyətləri üçün bir araya gətirdi.

İnananları öyrənmə yoluna qoymaq üçün Şövqi Əfəndinin səyləri onun vəfatından sonra Ümumdünya Ədalət Evinin rəhbərliyi altında daha da genişləndi. Quruculuq Çağının birinci əsrinin son illərində o əsrin əvvəlində lap erkən vəziyyətdə olan öyrənmə prosesinin ən mühüm aspektləri dünya bəhailəri tərəfindən şüurlu olaraq qavranıldı və onların səylərinin bütün diapazonu üzrə sistematik olaraq tətbiq edildi.

Bu gün Bəhai icması oxuyub-öyrənmə, məşvərət, hərəkət və düşünmə-təhlillə səciyyələnən bir iş modeli ilə fərqlənir. O, Təlimləri çeşidli sosial mühitlərdə tətbiq etmək və geniş cəmiyyətdə sosial nizamın maddi və ruhani təməlini yenidən canlandırmaq istəyini bölüşən insanlarla əməkdaşlıq etmək üçün qabiliyyətini davamlı olaraq yüksəldir. Bu mühitlərin transformativ distilyatoru içərisində fərdlər və icmalar, mümkün olduğu qədər, öz inkişaflarının protaqonistinə çevrilir, bəşəriyyətin birliyi qucağı təəssüb və yadlığı qovur, insan həyatının ruhani boyutu bu prinsipə bağlılıqla və icmanın ruhani xarakterinin möhkəmləndirilməsi ilə bəslənilir, öyrənmə qabiliyyəti inkişaf edir və şəxsi və sosial transformasiyaya yönəldilir. Həzrət Bəhaullahın nazil etdiklərinin nələri nəzərdə tutduğunu başa düşmək və Onun şəfaverici dərmanını tətbiq etmək səyləri indi daha aşkar, daha şüurludur və Bəhai mədəniyyətinin ayrılmaz bir hissəsidir. Öyrənmə prosesinin və onun sıravi səviyyədən tutmuş beynəlxalq səhnəyə qədər dünya üzrə yayılmasının şüurlu qavranılması Quruculuq Çağının birinci əsrinin ən nəfis meyvələrindəndir. Qarşıdakı illərdə Bəhai dünyası hər zamandan daha çox meydanoxumaları qəbul etdikcə və Əmrin cəmiyyətqurucu gücünü daha böyük ölçüdə azad etdikcə, bu proses hər bir təsisatın, icmanın və fərdin işini getdikcə daha çox aydınladacaqdır.

Əmrin inkişafını və onların bununla bağlı məsuliyyətlərini dostların başa düşmələrində onlara kömək etmək səylərində Şövqi Əfəndi “Həzrət Bəhaullah tərəfindən Kərmil Lövhünün nazil edilməsi, Onun Əhdinin Mərkəzinin Əhd və Vəsiyyətnaməsi, habelə, miras qoyduğu İlahi Plan Lövhləri – birincisi Əmrin Dünya Mərkəzində təsisatlarının inkişafı üçün Müqəddəs Torpaqda, digər ikisi isə qalan bütün Bəhai dünyası boyunca onun təbliği və İnzibati Nizamının bərqərar edilməsi üçün işləyən üç fərqli prosesi işə salmış üç Xartiya ilə yaranmış üçqat impulsa” istinad edirdi. Bu İlahi Xartiyaların hər biri ilə bağlı olan proseslər biri-birindən qarşılıqlı asılıdır və bir-birini gücləndirir. İnzibati Nizam İlahi Planın icrası üçün başlıca alətdir, Plan və Əmrin inzibati strukturunun inkişafı üçün ən qüdrətli bir vasitədir. İnzibati sistemin ürəyi və sinir mərkəzi olan Dünya Mərkəzindəki inkişaf dünya icmasına qabarıq təsir göstərir və öz növbəsində də, onun canlılığından təsirlənir. Bəhai dünyası davamlı olaraq təkamül edir və fərdlər, icmalar və təsisatlar Həzrət Bəhaullahın Vəhyinin həqiqətlərini gerçəkliyə çevirmək üçün çalışdıqca inkişaf edir. İndi Quruculuq Çağının birinci əsrinin sonunda Bəhai dünyası Bəhai Dininin inkişafı üçün bu ölümsüz Xartiyaların mahiyyətində olan tətbiqi mənaları daha da tamlığı ilə başa düşməyə qadirdir. O məşğul olduğu proseslər barədə anlayışını yüksəltmiş olduğundan, keçən əsrdə özünün təcrübəsini daha yaxşı başa düşə bilər və qarşıdakı onillik və yüzilliklərdə Həzrət Bəhaullahın insanlıq üçün nəzərdə tutduğu məqsədə nail olmaq istiqamətində daha səmərəli fəaliyyət göstərə bilər.

*Əhdin əbədiləşdirilməsi*

Dininin birliyini qorumaq, təlimlərinin bütövlüyünü və çevikliyini saxlamaq və bütün insanlığın tərəqqisini təminat altına almaq üçün Həzrət Bəhaullah Öz ardıcılları ilə mötəbərliyi, aydın və hərtərəfli təbiəti ilə din tarixi salnaməsində misilsiz olan bir Əhd bağladı. Özünün Ən Müqəddəs Kitabında və Əhdinin Kitabında, habelə, digər Lövhlərində Həzrət Bəhaullah əmr etdi ki, Onun süudundan sonra dostlar Əmrin işlərini idarə etmək üçün Həzrət Əbdül-Bəhaya, Əhdin Mərkəzinə üz tutsunlar. Öz Əhd və Vəsiyyətnaməsində Həzrət Əbdül-Bəha Həzrət Bəhaullahın Öz Yazılarında əmr etdiyi İnzibati Nizam üçün şərtləri verməklə Əhdi əbədiləşdirdi və bununla da əkiz təsisatlarla – Vəlilik və Ümumdünya Ədalət Evi vasitəsilə səlahiyyət və liderliyin davamlılığını, həmçinin, fərdlərlə Əmrin təsisatları arasında sağlam münasibətləri təmin etdi.

Tarix yaxşıca nümayiş etdirmişdir ki, din sivilizasiyanı irəli aparmaq üçün qüdrətli əməkdaşlıq vəsiləsi kimi də, saysız-hesabsız ziyan gətirən münaqişə mənbəyi kimi də xidmət edə bilər. Dinin ardıcılları ilahi təlimlərin mənası və tətbiqi barədə razılığa gələ bilməyəndə onun birləşdirici və mədəniləşdirici gücü tənəzzülə getməyə başlayır, möminlərin icması isə sonda rəqabət aparan təriqət və məzhəblərə parçalanır. Həzrət Bəhaullahın Vəhyinin məqsədi bəşərin birliyini qurmaq və bütün insanları birləşdirməkdir və əgər Bəhai dini də keçmişdə müşahidə edildiyi kimi, təriqətçilik xəstəliyinə və ilahi mesajın dəyişdirilməsinə təslim edilərsə, cəmiyyətin təkamülündəki bu son və ən yüksək mərhələyə nail olmaq mümkün olmaz. “Əgər bəhailər bir nöqtə ətrafında birləşə bilmirlərsə,” – Həzrət Əbdül-Bəha qeyd edir, – “onda bəşərin birliyini necə qura biləcəklər?” Və sonra təsdiq edir: “Bu gün varlıq dünyasının dinamik gücü Əhdin gücüdür ki, bir arteriya kimi, asılılıqlar dünyasının bədənində vurur və Bəhai birliyini qoruyur”.

Keçən əsrin nailiyyətləri arasında ən öndə dayananı Əhdin qələbəsidir ki, bu, həm Əmri bölünməkdən qorudu, həm də onu bütün xalqlara və millətlərə qucaq açması və onların güclənməsinə töhfə vermək üçün irəli apardı. Həzrət Bəhaullahın dinin mərkəzində duran nüfuzedici sualı – “Öz imanının ipini haraya bərkidər və itaətinin bağını haraya bağlayarsan?” sualı Onu Allahın bu Gün üçün Məzhəri kimi tanıyanlar üçün yeni və həyati bir önəm kəsb edir. Bu, Əhddə möhkəmliyə bir çağırışdır. Bəhai icmasının cavabı Həzrət Əbdül-Bəhanın Əhd və Vəsiyyətnaməsinin şərtlərinə möhkəm bağlılıqlarıdır. Hakim qurumun itaətə vadar etdiyi dünyəvi hakimiyyət münasibətlərindən fərqli olaraq, Allahın Məzhəri ilə inananlar, Əhdin təyin etdiyi səlahiyyət sahibi ilə icma arasındakı münasibət şüurlu bilik və sevgi ilə idarə olunur. Həzrət Bəhaullahı tanıyaraq bir inanan, azad vicdan aktı kimi, könüllü olaraq Onun Əhdinə daxil olur və Ona olan məhəbbətindən onun tələblərinə bağlılıqda səbatlı qalır. Quruculuq Çağının birinci əsrinin sonunda Bəhai dünyası Həzrət Bəhaullahın Əhdinin şərtləri barədə daha tam anlayış əldə etmək və onun şərtləri əsasında hərəkət etmək üçün yetişmişdir, inananlar arasında isə öz müqəddəs missiyalarını yerinə yetirməkdə onları birləşdirən və enerjilərini yönəldən fərqli bir münasibətlər toplusu yaranmışdır. Bu nailiyyət çoxlu digər nailiyyətlər kimi, aşılmış böhranın bəhrəsi idi.

Əhdin mövcudluğu o demək deyil ki, heç kəs heç vaxt Əmri bölməyə cəhd etməyəcək, ona ziyan vurmayacaq, yaxud onun tərəqqisini saxlamayacaq. Amma Əhd təmin edir ki, hər bir belə cəhd əvvəlcədən uğursuzluğa məhkum olsun. Həzrət Bəhaullahın süudundan sonra bəzi iddialı fərdlər, o cümlədən, Həzrət Əbdül-Bəhanın qardaşları Həzrət Bəhaullahın Həzrət Əbdül-Bəhaya bəxş etdiyi səlahiyyəti qəsb etmək istədilər və icma daxilində şübhə toxumları əkdilər, tərəddüddə olanları sınağa çəkdilər və bəzən də azdırdılar. Öz risaləti dövründə Şövqi Əfəndi yalnız Əhdi pozanlar tərəfindən deyil, həm də İnzibati Nizamın keçərliliyini inkar edən və Vəliliyin səlahiyyətini sual altına alan icmadaxili bəzi şəxslərin hücumuna məruz qaldı. İllər sonra, Şövqi Əfəndi vəfat etdikdə, Əhdə yeni hücum başladı, o zaman ki, ağır dərəcədə yoldan çıxarılmış bir nəfər Allahın Əmrinin Əli kimi çox illər ərzində xidmət etməsinə baxmayaraq, Əhd və Vəsiyyətnamənin aydın izhar olunmuş şərtlərinə rəğmən, Vəliliyə iddia etmək üçün əsassız və əbəs bir cəhd göstərdi. Ümumdünya Ədalət Evi seçildikdən sonra o da Əmrin fəal opponentlərinin hədəfinə çevrildi. Lap son illərdə icmanın içərisindən özlərini başqalarından bilikli kimi təqdim edərək bir neçə nəfər də əbəs yerə Ədalət Evinin səlahiyyətliliyinə şübhə salmaq və Əmrin sağ Vəlisi olmaması halında Əmrin işlərini öz seçimləri istiqamətində aparmağa onları qadir edəcək müəyyən imtiyazlara iddia etmək üçün Əhdin şərtlərinə aid olan Bəhai təlimlərini yenidən şərh etmək istədilər.

Beləliklə, bir əsr ərzində Həzrət Bəhaullah tərəfindən qoyulmuş və Həzrət Əbdül-Bəha tərəfindən əbədiləşdirilmiş Əhd daxili və xarici opponentlər tərəfindən hücumlara məruz qaldı, lakin sonda heç biri uğurlu olmadı. Hər dəfə bəzi fərdlər azdırılsa da, yaxud düşmənə çevrilsələr də, hücumlar Əmri yolundan döndərmək və ya təhrif etməkdə yaxud icmada daimi parçalanma yaratmaqda uğursuz oldu. Hər bir belə halda, zamanı etibarilə təyin olunmuş səlahiyyət mərkəzinə – Həzrət Əbdül-Bəha, Əmrin Vəlisi və ya Ümumdünya Ədalət Evi – üz tutmaqla suallar cavablandırıldı və problemlər həll edildi. İnananlar cameəsinin Əhd barədə anlayışı artdıqca və o, Əhddə möhkəmləndikcə, erkən vaxtlarda Əmrin hətta mövcudluğunu və məqsədini təhdid edən hər cür hücumlara və yanlış təmsilçiliyə qarşı dayanıqlı olmağı öyrəndi. Həzrət Bəhaullahın Əmrinin bütövlüyü daim güvəndə qalır.

Bəhailərin hər bir nəsli, onların ruhani qavrayışları nə qədər böyük olsa da, öz tarixi şəraitlərinin məhdudiyyətləri və Əmrin üzvi inkişafının konkret mərhələsində olması səbəbilə, qaçılmaz olaraq, Həzrət Bəhaullahın təlimlərinin nələri nəzərdə tutduğunun məhdud dərkinə malik olacaqlar. Məsələn, Əmrin Qəhrəmanlıq Çağında inananlar zaman-zaman Həzrət Babın Zühur Dövründən Həzrət Bəhaullahın Zühur Dövrünə, sonra Həzrət Əbdül-Bəhanın risalətinə silsilə çaşdırıcı və inqilabi keçid kimi yaşadıqları şeylərin arasında istiqamət tapmalı idilər və bütün bunlar Şövqi Əfəndinin verdiyi retrospektiv baxışla və izahatla indi vahid, ilahi iradə ilə açılan dramanın ardıcıl aktları kimi asanlıqla başa düşülür. Bu gün də, Quruculuq Çağının bu birinci olan əsri ərzində icmanın yorulmaz səylərindən sonra Əhdin, Həzrət Bəhaullahın Öz ardıcıllarına o qiymətsiz mirasının əhəmiyyətini, məqsədini və pozulmazlığını daha da tam şəkildə dərk etmək mümkündür. Əhdin təbiətinin çətinliklə qazanılan dərki və belə bir bəsirətin yaratdığı və saxladığı möhkəmlik Zühur Dövrünün bütün istiqaməti boyunca birlik və tərəqqi üçün mühüm olaraq qalacaqdır.

Həzrət Bəhaullahın Əhdinin iki səlahiyyət mərkəzi verdiyi indi aşkardır və möhkəm bərqərar olmuşdur. Birincisi Həzrət Bəhaullahın Vəhyi, Həzrət Əbdül-Bəha və Şövqi Əfəndinin Yaradıcı Sözün mötəbər şərh və izahını təşkil edən əsərləri toplusu ilə birlikdə – Kitabdır. Şövqi Əfəndinin süudu ilə, o səlahiyyət mərkəzinin bir əsrdən çox sürən dövrü sona yetdi. Amma Kitabın özünün mövcudluğu təmin edir ki, Vəhyə yanlış insan şərhləri və əlavələri ilə dəyişilmədən hər bir inananın, əslində isə bütün bəşərin əli yetsin.

İkinci səlahiyyət mərkəzi Ümumdünya Ədalət Evidir ki, Müqəddəs Yazıların təsdiq etdiyi kimi, Həzrət Bəhaullah və Həzrət Babın qüsursuz qayğısı və rəhbərliyi altındadır. “Qoy belə təsəvvür olunmasın ki, Ədalət Evi öz konsepsiya və mülahizəsinə görə hər hansı bir qərarı qəbul edəcəkdir,” – Həzrət Əbdül-Bəha izah edir. “Allah eləməsin! Ali Ədalət Evi Müqəddəs Ruhun ilhamı və təyidləri ilə qərarlar qəbul edəcək və qanunlar verəcəkdir, çünki o, Qədim Camalın mühafizəsində, pənah və qoruması altındadır”. “Allah, həqiqətən də, onları Öz istədiyinə ilhamlandıracaq,” – Həzrət Bəhaullah elan edir. “Birbaşa və ya dolayısı ilə onları seçənlər cameəsi deyil, məhz onların özləri,” – Şövqi Əfəndi bəyan edir, – “bu zühurun eyni zamanda həm həyat qüvvəsi, həm də son hifzi olan ilahi rəhbərliyin alıcıları olmuşlar”.

Ədalət Evinə verilmiş hakimiyyət və vəzifələr Həzrət Bəhaullahın insanlıq üçün məqsədinin yerinə yetirilməsini təmin edən hər şeyi əhatə edir. Yarım əsrdən də çox bir müddətdə Bəhai dünyası Allahın Qanununun elanı, Bəhai Yazılarının qorunması və yayılması, İnzibati Nizamın qurulması və yeni təsisatların yaradılması, İlahi Planın açılışında ardıcıl mərhələlərin tərtibi və Əmrin mühafizəsi, onun birliyinin qorunması, habelə, insan şərəfinin qorunmasına kömək edən səylər, dünyanın tərəqqisi və onun insanlarının aydınlanması daxil olmaqla onların diapazon və ifadəsinə öz gözü ilə şahid olmuşdur. Ədalət Evinin izahatları bütün çətin problemləri, qaranlıq sualları, təfriqə yaradan problemləri, Kitabda açıq yazılmamış məsələləri həll edir. Ədalət Evi bütün Zühur Dövrü boyunca zamanın şərtlərinə uyğun olaraq rəhbərlik verəcək və beləliklə, Əmrin canlı bir orqanizm kimi daim dəyişən cəmiyyətin ehtiyac və tələblərinə uyğunlaşmağa qabil olmasını təmin edəcəkdir. Bu onu da təminat altına alır ki, heç kəs Həzrət Bəhaullahın mesajının təbiətini dəyişə bilməz yaxud Əmrin mühüm xarakteristikalarını əvəzləyə bilməz.

Kitabi-İqanda Həzrət Bəhaullah soruşur, “Daha ağır zülm nə ola bilər ki, bir ruh həqiqəti axtarsın və Allahı tanımaq istəsin, amma bilməsin ki, onu harada axtarsın və kimdən soruşsun?” Həzrət Bəhaullahın Zühuruna əksərən laqeyd qalan dünya həqiqət, əxlaq, kimlik, məqsəd məsələlərində getdikcə bölünür və istiqamətini itirmiş bir durumdadır və dezinteqrasiya qüvvələrinin sürətləndirici və aşındırıcı təsirindən şaşqın vəziyyətə düşmüşdür. Lakin Bəhai icması üçün Əhd aydınlıq və sığınacaq, azadlıq və güc mənbəyi təklif edir. Hər bir inanan Həzrət Bəhaullahın Vəhy dəryasını araşdırmaqda, şəxsi qənaətlərə gəlməkdə, təvazökarcasına bəsirətlərini başqaları ilə bölüşməkdə və Təlimləri günbəgün tətbiq etməkdə azaddır. Kollektiv çalışma isə məşvərət və təsisatların rəhbərliyi ilə bir ahəngə və fokusa gətirilir, fərdlərarası, ailədaxili, icmalararası bağları transformasiya etdirir və sosial tərəqqini bəsləyir.

Həzrət Bəhaullaha məhəbbətdən və Onun aydın göstərişlərindən əminlik alaraq fərdlər, icmalar və təsisatlar Əhdin iki səlahiyyət mərkəzində Əmrin açılışı və Təlimlərin bütövlüyünü qorumaq üçün zəruri olan rəhbərliyi tapır. Bu yolla Əhd, məna və praktika haqqında sonsuz mübahisənin ziyanlı təsirindən qaçaraq, Vəhyin mənası və Zühur dövrü boyunca bəşəriyyət üçün onun hökmlərinin tətbiqi barədə dialoq və öyrənmə prosesini qoruyur və saxlayır. Nəticədə fərdlər, icmalar və təsisatlar arasındakı tarazlı münasibətlər hifz olunur və onlar öz münasib yolları üzrə inkişaf edirlər, bu zaman hamısı özlərinin tam potensialını açır, azad iradə güclərini və imtiyazlı hüquqlarını həyata keçirirlər. Beləliklə, Bəhai icması birlik içində irəli gedə, gerçəkliyi araşdırmaqla və bilik yaratmaqla səylərinin diapazonunu genişləndirərək və sivilizasiyanın irəliləməsinə töhfə verərək özünün həyati vacib məqsədini getdikcə daha çox yerinə yetirə bilər. Bir əsrdən də çox müddətdən sonra Həzrət Əbdül-Bəhanın təsdiqinin həqiqəti həmişəkindən daha aşkar görünür: “Bəşərin birliyinin mehvəri Əhdin gücündən başqa bir şey deyil”.

*İnzibati Nizamın açılışı*

Əhdi əbədiləşdirməsindən əlavə, Həzrət Əbdül-Bəhanın Əhd və Vəsiyyətnaməsi Quruculuq Çağının birinci əsrinin digər ən əhəmiyyətli nailiyyətlərindən birinin də təməlini qoydu: Əhdin övladı olan İnzibati Nizamın meydana çıxması və inkişafı. Birinci əsrdə, seçkili təsisatların üzərində fokuslanmaqla başlayan inzibati sistem bütün xalqları, ölkələri və regionları bir-birinə bağlayana qədər dünya boyunca açılaraq əhatə və kompleksliliyi baxımından böyüdü. Həzrət Bəhaullahın və Həzrət Əbdül-Bəhanın bu təsisatları meydana çıxaran Yazıları ədalətli və dinc bir dünya qurmaqda insanlığa kömək etmək üçün bu təsisatlara baxış və ruhani mandat verir.

Dininin İnzibati Nizamı vasitəsilə Həzrət Bəhaullah fərdləri, icmaları və təsisatları indiyə kimi görünməmiş bir sistemin protaqonistləri kimi bir-birilə əlaqələndirdi. İnsanlığın yetkinlik çağının ehtiyaclarını nəzərə alaraq O, vasitəsilə ruhani zümrənin dini hakimiyyətin idarəçiliyini möminlərin icmasına təlimat verərək və onun işlərini yönəldərək əllərində tutduqları tarixi praktikanı aradan qaldırdı. Rəqabət aparan ideologiyaların mübarizəsinin qarşısını almaq üçün O, həqiqət axtarışında və insan rifahının qayğısına qalmaqda əməkdaşlıq üçün vasitələr verdi. Başqaları üzərində hakimiyyət axtarmağın yerinə, O, fərdin gizli qabiliyyətlərini və onların ümumun rifahına xidmətdə öz ifadəsini tapa bilməsini bəsləyəcək mexanizmləri təqdim etdi. Etibarlılıq, doğruluq, davranış düzgünlüyü, dözümlülük, sevgi və birlik yeni həyat tərzinin üç protaqonisti arasındakı əlaqənin əsasını təşkil edən ruhani keyfiyyətlər arasındadır və bu zaman sosial irəliləyişlər üçün qoyulan bütün səylər Həzrət Bəhaullahın bəşəriyyətin təkliyi baxışı ilə forma alır.

Həzrət Əbdül-Bəha süud etdiyi zaman, Əmrin təsisatları bir-birindən fərqli yollarla işləyən kiçik sayda yerli Məhfillərdən ibarət idi. Ancaq barmaqla sayılacaq qədər qurumlar yerli səviyyədən üst səviyyədə fəaliyyət göstərirdi və heç bir Milli Ruhani Məhfil yox idi. Həzrət Bəhaullah İranda dörd nəfəri Əmrin Əli təyin etmişdi, Həzrət Əbdül-Bəha isə Əmrin tərəqqisi və qorunması üçün onların fəaliyyətlərini istiqamətləndirirdi, amma ölümlərindən sonra dörd nəfəri təyin etməsi nəzərə alınmasa, O onların sayını artırmadı. Beləliklə, o ana qədər Həzrət Bəhaullahın ruh və potensial ilə dolu olan Əmri onun səylərini sistematikləşdirməyə qabil edəcək inzibati mexanizmi hələ yaratmalı idi.

Şövqi Əfəndi risalətinin ilk aylarında Ədalət Evini dərhal qurmaq istəyirdi. Amma Əmrin dünya üzrə vəziyyətini nəzərdən keçirdikdən sonra o tez belə bir qənaətə gəldi ki, Ədalət Evinin yaradılması üçün tələb olunan şərtlər hələ yerində deyil. Bunun yerinə o hər yerdə bəhailəri təşviq etdi ki, enerjilərini Yerli və Milli Ruhani Məhfillərin yaradılması üzərində toplasınlar. “Milli Ruhani Məhfillər, sütunlar kimi, hər bir ölkədə Yerli Məhfillərin möhkəm və gücləndirilmiş təməlləri üzərində tədricən və dayanıqlı bir şəkildə qurulacaqdır,” – o bəyan etdi. “Bu sütunların üzərində isə əzəmətli bir qurum, öz nəcib binasını mövcudat dünyası üzərində qaldıraraq Ümumdünya Ədalət Evi ucalacaq”.

İcmalarının təməllərini qoymaq üçün öz işlərini başa düşməkdə dostlara kömək edərkən, Şövqi Əfəndi vurğulayırdı ki, İnzibati Nizam özlüyündə son məqsəd deyildir, daha çox Əmrin ruhunu bir məcraya yönəltmək üçün bir alətdir. O, onun üzvi xarakterini xüsusi qeyd edir, izah edirdi ki, bəhai inzibati sistemi “gələcəkdə sosial həyat və icma yaşayışının qanunları olacaq bir şeyin ancaq birinci şəklidir” və “inananlar onu ancaq ki başa düşməyə və lazımınca praktikaya qoymağa başlayırlar.” O habelə izah edirdi ki, İnzibati Nizam Həzrət Bəhaullahın insanlığın işlərinin təşkili üçün öngördüyü yeni nizama çevriləcək şeyin “nüvəsi və modeli”dir. Və beləliklə, dostlar inzibati sistemi qurmağa başlayarkən, başa düşə biləcəkdilər ki, fərdlər, icmalar və təsisatlar arasında yaradılmaqda olan münasibətlər komplekslilik cəhətdən təkamül edəcək, Əmr genişlənərək və dünyanın insanlarını daha geniş şəkildə cəlb edəcək yeni həyat modelini yaradaraq, zaman keçdikcə qabiliyyətini inkişaf etdirəcəkdi.

Davamlı yazışmalarla Şövqi Əfəndi inzibati sistemə aid təlimlərin tətbiqini öyrənmək və onun məqsədi, zəruriliyi, metodları, forması, prinsipləri, çevikliyi, iş tərzi barədə anlayışlarını dərinləşdirmək üçün səylərində bu cür məsələlərin Bəhai Yazılarındakı aydın əsasını onlar üçün təsdiq edərək dostları addım-addım istiqamətləndirdi. O, bəhai seçki prosesinin inkişaf etdirilməsində, Bəhai Fondunun yaradılması və idarə olunmasında, Milli Qurultayın təşkilində, Milli və Yerli Məhfillər arasında münasibətlərin qurulmasında və bir sıra digər məsələlərdə onlara yardım etdi. O, Həzrət Əbdül-Bəhanın zamanındakı Bəhai həyatı mədəniyyəti və praktikası ilə onun Əmrin Vəlisi kimi Əmrin inkişafının növbəti mərhələsi üçün inzibati təməlləri qoymaq məqsədilə atdığı addımlar arasında mahiyyətcə davamlılığı başa düşməyə səy göstərərkən onların şübhələrini və tərəddüdlərini dağıtdı. Dostlar inzibati işlərini idarə etdikcə, o onların suallarına səbirlə cavab verdi, problemlərini həll etdi, dünya Bəhai icmasının kollektiv həyatını bəslədi. Dostlar tədricən harmoniyada işləməyi, təsisatlarının qərarlarına riayət etməyi və onların tərəqqisini dəstəkləməyi, anlayış və hərəkət üçün qabiliyyətin zaman keçdikcə yüksələcəyini başa düşməyi öyrəndilər. Yerli Məhfillər seçki, məşvərət, maliyyə işləri və icma həyatının idarə edilməsi üçün davamlı prosedurlara uyğun işləməyə başladılar. Milli Məhfillər əvvəlcə Britaniya Adalarında, Almaniya və Avstriyada, Hindistan və Birmada, Misir və Sudanda, Qafqazda, Türküstanda, Birləşmiş Ştatlar və Kanadada quruldu. İnzibati Nizamın üzvi təbiətinə sadiq qalaraq, Milli Məhfillər əvvəlcə regional səviyyədə qurulur, birdən çox ölkəni əhatə edir, ancaq sonra inananların və Yerli Məhfillərin sayı dəfələrlə artıqdan sonra milli və ya hansısa ərazi səviyyəsində qurulurdu. Bunların ardınca, təbliğ, tərcümə, nəşr, təhsil, pionerlik, On Doqquz Gün Ziyafətləri və Müqəddəs Günlərin təşkili daxil olmaqla, çoxlu sahələr üzrə kollektiv səyləri irəlilətmək üçün yerli və milli səviyyədə təyin olunmaqla müxtəlif komitələr yaradıldı.

Yerli və milli səviyyələrdə inzibati sistemi qurmağa həsr olunmuş üç onillikdən sonra Şövqi Əfəndi həyatının son illərində beynəlxalq və qitə səviyyələrində təsisatlar qurmaqla İnzibati Nizamın inkişafının yeni mərhələsini başlatdı. Bu, “Həzrət Bəhaullahın Dininin Dünya İnzibati Mərkəzinin Müqəddəs Torpaqda uzun zamandan bəri gözlənilən yaradılması və bərqərar olması” ilə başladı. 1951-ci ildə o, Beynəlxalq Bəhai Şurasının yaradılmasını elan etdi. Bu yeni təsisat, o izah edirdi, sonda Ümumdünya Ədalət Evinə çevrilmək üçün müxtəlif hazırlıq mərhələlərindən keçərək inkişaf edəcəkdi.

Bu əhəmiyyətli inkişaf elə həmin ilin sonunda Şövqi Əfəndi tərəfindən üç qitədə və Müqəddəs Torpaqda bərabər təmsilçiliklə Allahın Əmrinin on iki nəfər Əlinin təyin edilməsi – Həzrət Əbdül-Bəhanın Əhd və Vəsiyyətnaməsinin müddəalarına uyğun olaraq Əmrin Əllərinin birinci kontingentinin yaradılması – ilə müşayiət olundu. Bu görkəmli fərdlər Bəhai dininin təbliği və mühafizəsi işini irəli aparmaq üçün təyin edildilər. Əmrin maraqlarının irəlilədilməsində belə həyati rol oynayan, amma qanunverici, icraedici və ya məhkəmə hakimiyyəti olmayan, din xadimi funksiyalarından yaxud mötəbər şərhlər vermək hüququndan tamamilə uzaq olan bir təsisatın mövcud olması Bəhai inzibati sisteminin keçmişin dinlərində bənzəri olmayan bir xüsusiyyətidir. Seçilmiş Məhfillər və onlara bağlı agentliklər sisteminin bəslənildiyi çox illərdən sonra Şövqi Əfəndi bu təyin olunmuş təsisatı formalaşdırmağa və onun misilsiz funksiyalarını başa düşmək, alqışlamaq və dəstəkləməkdə dostları istiqamətləndirməyə başladı. Əllərin 1952-ci ildə ikinci kontingentinin təyin olunması ilə onların sayı on doqquza çatdı. Üzvləri hər bir qitədə Əllərin müavinləri kimi xidmət edən Köməkçi Heyətlər 1954-cü ildə quruldu. Hətta həyatının ən son illərinə qədər Əmrin Vəlisi saylarını iyirmi yeddiyə çatdıraraq Əllərin son kontingentini təyin etməklə və Təbliğ üzrə Heyəti tamamlamaq üçün Mühafizə üzrə də Köməkçi Heyəti yaratmaqla bu təsisatı genişləndirməkdə davam etdi.

İnzibati sistemin körpə formasını qurmaq üçün inananların səyləri üzərində düşünərək Şövqi Əfəndi onlara izah etmişdi ki, onun rəhbərliyi altında yaradılanların əksər hissəsi müvəqqəti idi və bu məhz Ümumdünya Ədalət Evinin funksiyasıdır ki, Əmrin “gələcək fəaliyyətlərini və inzibati sistemini istiqamətləndirməli olan geniş xətləri daha dəqiqliklə müəyyən etsin”. Başqa bir halda isə o yazırdı ki, “bu ali orqan lazımi şəkildə bərqərar olduqdan sonra bütün vəziyyətə yenidən baxacaq və məsləhət bilindiyi qədərilə, Əmrin işlərini yönəldəcək prinsipi verəcəkdir”.

1957-ci ilin noyabrında Şövqi Əfəndinin gözlənilməz vəfatından sonra Əmrin işlərinin məsuliyyəti qısa bir zaman üçün Allahın Əmrinin Əllərinin üzərinə düşdü. Cəmisi bir ay öncə onlar Əmrin Vəlisi tərəfindən “Həzrət Bəhaullahın embrion Dünya Cəmiyyətinin, Onun Əhdinin Mərkəzinin qüsursuz qələmi ilə Onun Atasının Dininin təhlükəsizliyini qorumaq və onun təbliğini təmin etmək kimi ikili funksiya ilə səlahiyyətləndirilmiş Baş Himayədarları” adlandırılmışdılar. Əllər Əmrin Vəlisinin qoyduğu kursa vəfadarlıqla və güzəştə getmədən sadiq qaldılar. Onların hamiliyi altında Milli Məhfillərin sayı iyirmi altıdan əlli altıya yüksəldi, 1961-ci ilə doğru isə onun Beynəlxalq Bəhai Şurasının təyin olunan qurumdan seçilən quruma keçməsi üçün təsvir etdiyi addımlar 1963-cü ildə Ümumdünya Ədalət Evinin seçilməsi üçün meydan açaraq həyata keçirildi.

İnzibati sistemin Əmrin Vəlisi tərəfindən elə qayğı ilə bəslənən üzvi açılışı Ədalət Evinin rəhbərliyi altında sistematik olaraq yetişdirildi və daha da genişləndirildi. Sonrakı yarım əsrdən çox bir zaman çoxlu nailiyyətlərə şahid oldu. Bu nailiyyətlərin arasında ən görkəmlisi, Ümumdünya Ədalət Evinin Əmrin Vəlisi tərəfindən “Ən Böyük Qanun” kimi vəsf edilən Konstitusiyası 1972-ci ildə qəbul edildi. Əmrin Əlləri ilə məşvərətin ardınca o təsisatın funksiyaları 1968-ci ildə Qitə Müşavirləri Heyətlərinin, 1973-cü ildə isə Beynəlxalq Təbliğ Mərkəzinin yaradılması ilə gələcəyə daşındı. Bundan əlavə, ilk dəfə olaraq, Köməkçi Heyət üzvləri sıravi səviyyələrdə təbliğat və mühafizə üçün xidmətlərinin miqyasını genişləndirmək üçün assistentlər təyin etməklə səlahiyyətləndirildilər. Milli və Yerli Məhfillərin sayı dəfələrlə artdı, onların Bəhai icmasına xidmət etmək və geniş cəmiyyətlə əlaqələri ilə təsirlərinin genişləndirilməsi üçün qabiliyyətləri inkişaf etdi. 1997-ci ildə icmanın inzibati işlərində sentralizasiya ilə desentralizasiya arasında tarazlığı saxlamaqda Milli Ruhani Məhfillərin üzləşdikləri məsələlərin artan kompleksliliyini ünvanlamaqda kömək etmək üçün Regional Bəhai Şuraları yaradıldı. Vəlimizin zamanında yaradılmış təbliğ komitələri sistemi daha desentralizə olunmuş səviyyələrdə qonşuluqlar və kəndlərə qədər nüfuz edərək planlaşdırma və qərar qəbuletmə üçün məsuliyyəti götürəcək strukturlarla əvəz olundu. Üç yüzdən çox təlim institutu, iki yüzdən yuxarı Regional Şura və beş mindən çox klasterdə inzibati mexanizmlər quruldu. 1992-ci ildə Hüququllah qanunu Bəhai dünyası boyunca hər yerdə tətbiq olunmağa başladı və onun təsisat strukturu sonra Əminlər Heyətləri, regional və milli səviyyələrdə Nümayəndələr şəbəkəsinin yaradılması, habelə, 2005-ci ildə Beynəlxalq Əminlər Heyətinin təyin olunması ilə möhkəmləndirildi. Şövqi Əfəndinin süudundan sonra Uqanda, Avstraliya, Almaniya, Panamada da Məşriqul-Əzkarın tikintisi tamamlandı, sonralar digərləri Samoa, Hindistan və Çilidə ucaldıldı; 2012-ci ildə isə İbadət Evlərinin qurulması prosesi milli və yerli səviyyələrə qədər genişləndirildi.

Daha sonra, bir əsr ərzində, silsilə inkişaf mərhələləri üzrə, fərdlər, icmalar və təsisatlar arasında münasibətlər həmişəkindən daha kompleks formalara yüksələrək təkamül etmiş, inzibati sistemin təməli genişləndirilmiş, metodlar davamlı olaraq uyğunlaşdırılmış, əməkdaşlıq mexanizmləri aydınlaşdırılmış və davamlı olaraq cilalanmışdır. Quruculuq Çağının birinci əsrinin əvvəlində seçkili qurumlar şəbəkəsi kimi başlayan bir şey həmin əsrin sonunda Bəhai dünyasını mədəni kontekst və sosial ortamların müxtəlifliyi boyunca fikir və hərəkət təşəbbüsündə birləşdirməklə sıravi səviyyədən beynəlxalq səviyyəyə qədər uzanaraq geniş bir təsisat və agentliklər pleyadasına çevrilmişdir.

Bu gün, inzibati sistem hələlik özünün tam yetkinliyinə çatmamışdır, amma Həzrət Bəhaullahın başlatdığı sistem yeni qarşılıqlı fəaliyyət modelini və Əmrin üzvi inkişafı və dünyanın yaxşılaşdırılması üçün işləmək kimi ümumi məqsədlə məşğul olarkən üç protaqonist arasındakı münasibətlərdəki dinamizmi aşkar göstərir. Bənzər düşüncəli əməkdaşların çevrəsində və araşdırma, düşünmə və çoxsaylı digər sosial qarşılıqlı fəaliyyətlərin çeşidli ortamlarında fərdlər öz baxışlarını ifadə edir və öz fikirlərinin düzgünlüyündə təkid etmədən həqiqəti məşvərət prosesi ilə axtarırlar. Onlar birlikdə ətraflarının gerçəkliyini oxuyur, əldə olan rəhbərliyin dərinliklərini araşdırır, Təlimlərdən və toplanan təcrübədən münasib bəsirətləri çıxarır, əməkdaşlığa yönəlik və ruhyüksəldici mühit yaradır, qabiliyyət inşa edir, zaman keçdikcə effektivlik və komplekslik baxımından böyüyən hərəkətlərə təşəbbüs edirlər. Onlar fərdlərin ən yaxşı şəkildə təşəbbüs göstərə biləcəyi fəaliyyət sahələrini ancaq təsisatlara aid olan sahələrdən fərqləndirməyə çalışır, öz təsisatlarının rəhbərlik və göstərişlərini cani-dildən qarşılayırlar. Qabaqcıl klasterlər boyunca, intensiv fəaliyyət mərkəzi olan kəndlərdə və qonşuluqlarda fərdlərin qabiliyyətlərini bəsləmək üçün mühit təqdim edərək, hamını xoşluqla qarşılayan və hər kəsi ruhlandıran, bir-birini tamamlayan və bir-birini qarşılıqlı gücləndirən bir sıra fəaliyyətlərdə onları birləşdirərək ümumi kimlik hissi, iradəsi, məqsədi olan bir icma meydana çıxır. Bu cür icmalar üzvləri arasında birlik hissi, hər cür təəssübdən azad olmaları, ruhani xarakterləri, qadın və kişilərin bərabərliyinə təəhhüdləri, insanlığa təmənnasız xidmətləri, təlim-tərbiyə prosesləri və məziyyətləri becərmələri, sistematik öyrənmə və cəmiyyətin maddi, sosial və ruhani tərəqqisinə töhfə vermək qabiliyyətləri ilə getdikcə daha çox fərqlənirlər. Təsisatlarda xidmət etmək üçün çağırılmış icma üzvləri öz xoşladıqları və xoşlamadıqları şeyləri kənara atmaq, özlərini heç vaxt Əmrin əsas bəzəyi yaxud başqalarından üstün hesab etməmək, inananların fikir və hərəkətlərinə nəzarət etmək üçün hər hansı cəhddən qaçmaq vəzifələrinin fərqində olmaq üçün səy qoyurlar. Öz məsuliyyətlərini yerinə yetirərkən təsisatlar icmanın bütün elementləri arasında yaradıcı və əməkdaşlığa yönəlik mübadiləni asanlaşdırır, konsensus yaratmağa, meydanoxumaları aşmağa, ruhani sağlamlıq və həyatiliyi bəsləməyə, icmanın məqsəd və məramlarının ən səmərəli yollarla həyata keçirilməsi yollarını təcrübə ilə müəyyən etməyə çalışırlar. Təlim-tərbiyə agentliklərinin yaradılması da daxil olmaqla onlar inananların ruhani və intellektual inkişaflarını bəsləmək üçün çeşidli vasitələrlə kömək edirlər.

Üç protaqonistin yeni münasibətlərinin və qabiliyyətlərinin nəticəsi olaraq, strateji düşünüb hərəkət edənlərin çevrəsi genişlənmiş, bu zaman lazım olan yerlərə yardım, resurs, təşviq və mehriban rəhbərlik çatdırılmışdır. Təcrübə və bəsirətlər, sıravidən tutmuş beynəlxalq səviyyəyə qədər dünya boyunca bölüşülmüşdür. Bu dinamik məşğuliyyətin yaratdığı həyat modeli həyatın bütün təbəqələrindən olan, vahid bir dünya barədə Həzrət Bəhaullahın baxışından canlanan milyonlarla ruhları əhatə edir. Bir-birinin ardınca ölkələrdə bu, valideynlərin, təhsil işçilərinin, ənənəvi liderlərin, rəsmilərin, fikir öncüllərinin diqqətini dünyanın təxirəsalınmaz ehtiyaclarını qarşılamaq üçün Onun sisteminə cəlb etmişdir. Təbii olaraq, heç də hər bir icma ən qabaqcıl icmanın xüsusiyyətlərini göstərmir; doğrudan da, bəhai tarixində bu həmişə belə olmuşdur. Bununla belə, hər hansı bir yerdə yeni qabiliyyətin üzə çıxması aşkar irəliləyişdən xəbər verir və başqalarının da o yolla gedəcəkləri barədə bir əlamət kimi xidmət edir.

Qarşıdakı epoxa və əsrlərdə, İnzibati Nizam Əmrin böyüməsinə və dəyişən cəmiyyətin kəskin ehtiyaclarına cavab olaraq öz üzvi təkamülünü davam etdirəcəkdir. Şövqi Əfəndi gözləyirdi ki, “onun tərkib hissələri, onun üzvi təsisatları səmərəlilik və ciddiyyətlə işləməyə başladıqca,” İnzibati Nizam “zamanı gəlincə bütün insanlığı qucaqlamaq təyinatı olan Yeni Dünya Nizamının yalnız nüvəsi deyil, həm də məhz modeli hesab edilməsi üçün iddiasını təsdiq edəcək və qabiliyyətini nümayiş etdirəcəkdir”. Beləliklə, Həzrət Bəhaullahın sistemi hər cəhətdən kristallaşdıqca, insanlığın işlərinin təşkil edilməsi üçün yeni və daha məhsuldar yollarını insanlığa təqdim edəcəkdir. Bu üzvi təkamülün gedişində fərdlər, icmalar və təsisatlar arasındakı münasibətlər qaçılmaz olaraq yeni istiqamətlərdə və bəzən gözlənilməz yollarla açılacaqdır. Amma Ədalət Evini saran dəyişməz ilahi hifz təmin edəcək ki, Bəhai dünyası insanlığın sosial təkamülündə ən təhlükəli dövrün çaxnaşması içində yolunu tutduqca, İlahi Təqdirin müəyyən etdiyi istiqamətdə sapmadan getsin.

*Bəhai dininin dünya boyunca yayılması və inkişafı*

Başlanğıcından bəri Həzrət Bəhaullahın yetişdirdiyi icma sayca az və coğrafi cəhətdən məhdud olsa da, Onun uca təlimləri ilə stimulə oldu və şəxsi və sosial transformasiya üçün ruhani yol axtaranlarla o təlimləri azad şəkildə bölüşmək üçün ayağa qalxdı. Zaman keçdikcə, dostlar insan ruhunu yüksəltmək, ailələrin, icmaların və bütövlükdə cəmiyyətin yaxşılaşdırılmasına töhfə vermək üçün bənzər düşüncəli insanlar və təşkilatlarla işləməyi öyrəndilər. Hər bir ölkədə Həzrət Bəhaullahın mesajına həssaslıq göründü və çoxlu nəsillərin sədaqətli və fədakar səyləri ilə yer kürəsi boyunca, ucqar şəhərlərdə və kəndlərdə insan nəslinin müxtəlifliyini əhatə edərək Bəhai icmaları meydana çıxdı.

Həzrət Babın Zühur Dövründə Əmr iki ölkədə bərqərar olmuşdu. Həzrət Bəhaullahın zamanında o, ümumilikdə on beş ölkəyə yayıldı, Həzrət Əbdül-Bəhanın risalətinin sonuna yaxın isə otuz beş ölkəyə çatdı. Dünya müharibəsinin təbəddülatlı illərində Həzrət Əbdül-Bəha özünün misilsiz miraslarından birini, Həzrət Bəhaullahın təlimlərinin yayılması ilə planetin ruhani aydınlanması üçün Özünün nəhəng planını, İlahi Plan Lövhlərini izhar etdi. Bu qiymətli Xartiya kollektiv və metodik çalışmaya çağırdı; amma Ağanın süuduna qədər bu hələ icmanın fikir və hərəkətinə çox az nüfuz etmişdi və Əmrin ancaq bir neçə qeyri-adi qəhrəmanı, onların da sırasında ən görkəmlisi Marta Rut bu çağırışa cavab vermək üçün ayağa qalxmışdı.

İlahi Planın Həzrət Əbdül-Bəhanın qələmi ilə açılmasından sonra iyirmi ildə onun icrası Şövqi Əfəndi tərəfindən istiqamətləndirilərək Əmrin inzibati mexanizmini yaratmağa və onun lazımi şəkildə işləməsini yetişdirməyə qabil olana qədər gözləməli oldu. Ancaq ilkin inzibati struktur öz yerində olanda Əmrin Vəlisi Əmrin Həzrət Əbdül-Bəhanın İlahi Planı əsasında açılması baxışını ifadə etməyə başladı. İnzibati sistem kompleksliliyi artaraq fərqli mərhələlər üzrə təkamül etdiyi kimi, Həzrət Bəhaullahın təlimlərinin bölüşülməsi və tətbiqi səyləri də həmişəkindən geniş sayları əhatə edə biləcək, daha böyük meydanoxumaları qəbul etməyə dostları qabil edəcək, şəxsi və sosial transformasiyaya daha böyük ölçüdə töhfə verə biləcək icma həyatı modelini meydana çıxararaq üzvi şəkildə təkamül etdi.

Bu sistematik çalışmanı başlamaq üçün Şövqi Əfəndi ABŞ və Kanada icmalarını – İlahi Plan Lövhlərinin seçilmiş ünvanları olan, onun müvafiq olaraq, baş icraçıları və onların müttəfiqləri adlandırdığı – icmaları “sistematik, diqqətlə düşünülmüş, yaxşı qurulmuş” “ciddi-cəhdlə izlənilməli və davamlı genişləndirilməli” olan bir plan tərtib etməyə çağırdı. Bu çağırış 1937-ci ildə birinci Yeddi İllik Planın başladılması ilə nəticələndi ki, bu da Həzrət Bəhaullahın təlimlərini Latın Amerikasına apardı, ardınca 1946-cı ildə başlayan ikinci Yeddi İllik Plan başladıldı və bu isə Əmrin Avropada inkişafına daha çox vurğu etdi. Şövqi Əfəndi, eynilə, başqa milli icmalarda da təbliğ işini təşviq etdi ki, bu ölkələr onun ayıq nəzərləri altında öz milli planlarını qəbul etdilər. Hindistan və Birma Milli Ruhani Məhfili özünün ilk planını 1938-ci ildə qəbul etdi; Britaniya adaları 1944-də, İran 1946-da, Avstraliya və Yeni Zelandiya 1947-də, İraq 1947-də, Kanada, Misir və Sudan, Almaniya və Avstriya 1948-də, Mərkəzi Amerika isə 1952-ci ildə milli planlarını qəbul etdilər. Bu planların hər biri eyni təməl modelə uyğun qurulmuşdu: fərdlərin təbliğ edilməsi, Yerli Məfillərin qurulması və icmaların yaradılması, ölkə daxilində və ya başqa ölkədə yeni nahiyələrin açılması – sonra isə o modeli bir daha təkrar etmək. Hər hansı bir ölkədə və ya ərazidə sağlam bir təməl qoyulanda yeni Milli Məhfil yaradıla bilərdi.

Bu illər ərzində Şövqi Əfəndi davamlı olaraq dostları Milli Məhfillərinin qəbul etdikləri planlar kontekstində Əmrin təbliği məsuliyyətini yerinə yetirməyə təşviq edirdi. Zaman keçdikcə, pionerlik, səyyar təbliğ, ocaqbaşı yığıncaqları, yay məktəbləri, bənzər düşüncəli təşkilatların fəaliyyətlərində iştirakın müəyyən yerlərdə effektiv olması özünü doğrultdu və Şövqi Əfəndi dünyanın başqa yerlərindəki dostları təşviq etdi ki, bu metodları qəbul etsinlər. Genişlənmə səyləri Bəhai Dininin ayrı bir dini icma kimi kimliyini və xarakterini möhkəmləndirmək üçün zəruri olan daxili inkişafa edilən vurğu ilə tən idi. Bu transformasiyaedici proses Əmrin tarixini inananlara izah edən, Bəhai təqviminin istifadəsini asanlaşdıran, Ziyafətlərdə və Müqəddəs Günlərin qeyd edilməsində iştirakı vurğulayan, Bəhai nikahının şərtləri kimi Bəhai qanunlarına riayət etmək öhdəliyini götürməkdə onları səbirlə hidayət edən Əmrin Vəlisi tərəfindən diqqətlə becərilirdi. Əmr tədricən, qardaş dinləri arasında öz yerini tutaraq dünya dini kimi meydana çıxdı.

Beynəlxalq təsisatların işə salınması ilə yanaşı, Əmrin təbliğ sahəsində kollektiv səyləri beynəlxalq əməkdaşlıq səhnəsinə keçdi. 1951-ci ildə, beş milli icma Əmrin yayılmasını Afrikaya keçirmək üçün “yüksək dərəcədə vədverici” və “son dərəcə əhəmiyyətli” Afrika kampaniyasını yerinə yetirməkdə əməkdaşlıq etdilər. 1953-cü ildə isə bütün mövcud on iki Milli Məhfilin səylərini özlüyündə bir ilk olan vahid bir qlobal Planda birləşdirərək Onillik Yürüş başladıldı. Əmrin Vəlisinin risalətinin bu son mərhələsində dostların yaratdıqları inzibati qurumlar şəbəkəsi və inkişaf etdirdikləri özünü doğrultmuş təbliğ metodları bənzərinə Bəhai icmasının əvvəllər heç vaxt şahid olmadığı kollektiv ruhani təşəbbüsə tətbiq edildi.

İnananlar öz qiymətli Dinlərini paylaşmaq üçün hər tərəfə səyahət etdikcə müxtəlif xalqlar arasında onun prinsip və təlimlərinə böyük həssaslıq gördülər. Bu toplumlar Həzrət Bəhaullahın Vəhyində həyatları üçün dərin məna və məqsəd, habelə, icmalarının meydanoxumalarını aşmağa, ruhani, sosial və maddi cəhətdən inkişaf etməyə onları qabil edəcək yeni bəsirətlər tapdılar. Əvvəlcə fərddən-fərdə tədricən yayılan ilahi işıq beləliklə, insan kütlələri arasında tez yayılmağa başladı. Həzrət Əbdül-Bəhanın öngördüyü dəstələrlə daxilolma fenomeninin müjdəçisi Uqanda, Qambiya, Cilbert və Cellis adalarında, sonra İndoneziya və Kamerunda yüzlərlə inananın dini qəbul etməsi ilə aşkar oldu. Plan sona yetməzdən əvvəl bu proses Əmri qəbul edən on minlərlə və ya daha çox sayda insanlara çataraq bir sıra digər ölkələrdə də başladıldı.

Şövqi Əfəndinin süudundan sonra Əmrin Əlləri onun cızdığı yoldan sapmadan irəliləyərək Onillik Yürüşün müvəffəqiyyətlə başa çatmasını təmin etdilər. Əmrin Vəlisinin rəhbərliyi altında öyrəndikləri dərsləri tətbiq edərək təbliğ meydanında tək bir onillikdə keçən əsrdə olduğundan daha çox şeylərə nail olundu. Əmr 131 yeni ölkə və əraziyə yayıldı, bəhailərin yaşadıqları nahiyələrin sayı ümumilikdə əlli altı Milli Ruhani Məhfil və 3500-dən çox Yerli Məhfillə on bir mini ötdü. Bu təşəbbüs Həzrət Əbdül-Bəhanın verdiyi şərtlərə uyğun olaraq həmin Milli Məhfillərin üzvləri tərəfindən Ümumdünya Ədalət Evinin seçilməsi ilə zirvəyə çatdı.

Qurulduqdan sonra Ədalət Evi Əmrin Vəlisinin becərdiyi fəaliyyətlərin diapazonunu böyüdərək və artıraraq, işin müxtəlif cəhətlərini əlavə edərək və ya onları genişləndirərək, bütün Milli Məhfillərin fəaliyyətlərini koordinasiya edərək və vəhdət halına gətirərək tədricən İlahi Planın sistematik icrasını davam etdirdi. Meydana çıxmaqda olan və ya getdikcə artıq diqqət almaqla xüsusi vurğu edilən sahələr arasında fərdlərin Əmrə xidmətdə hamılıqla iştirakı və təlimlər və qanunlar barədə onların anlayışının dərinləşdirilməsi sahələri vardı. Bundan əlavə, təsisatların möhkəmləndirilməsi prosesi yeni təsis edilmiş Müşavirlər Heyəti və Milli Məhfillər, habelə, Köməkçi Heyət üzvləri və Yerli Ruhani Məhfillər arasında əməkdaşlığı xüsusi vurğulayırdı. Uşaq dərslərinin diqqət mərkəzində olması, gənclər və qadınlar üçün fəaliyyətlərin daxil edilməsi və Məhfil görüşlərinin müntəzəm keçirilməsi ilə icma həyatı yüksəlirdi. Digər fəaliyyətlər Əmrin geniş bəyanını və onun media vasitəsilə yayılmasını ehtiva edirdi; öyrənmə mərkəzlərinin inkişaf etdirilməsi; o cümlədən, yay məktəbləri və təbliğ institutları; cəmiyyətin həyatına getdikcə daha çox cəlb olunmaq; və Bəhai elmi araşdırma işinin yetişdirilməsi.

Bütün bu səylərin nəticəsi olaraq, 1990-cı ilə doğru Bəhai dini on minlərlə nahiyələrə yayılmış, Milli Məhfillərin sayı üç dəfədən çox artaraq 180-ə çatmışdı. Bu zaman ərzində milli icmaların inkişafı iki geniş model üzrə gedirdi ki, onlar əsas etibarilə geniş əhalinin cavabından asılı idi. Birinci modeldə, yerli icmalar ölçücə az olurdu, ancaq bəziləri yüz və ya daha çox üzvə malik idi. Bu icmalar güclü möhkəmlənmə prosesi ilə xarakterizə olunurdular ki, bu da geniş diapazonlu fəaliyyətlərə və güclü bəhai kimliyinin meydana çıxmasına imkan verirdi. Amma getdikcə aydın oldu ki, yüksək ideallarla səciyyələnən müştərək inanclarda bir olsalar da və işlərini idarə etməkdə və ehtiyaclarının qayğısına qalmaqda yetərli olsalar da, belə kiçik icma – nə qədər firavan olsa və ya özünün humanitar səyləri ilə başqalarına nə qədər xidmət etsə də – bütün cəmiyyəti yenidən qurmaq üçün bir model kimi heç vaxt xidmət edə bilməz.

Üzvlərin sayında, yeni nahiyələrdə və yeni təsisatlarda çox sürətli artımın nəticəsi olaraq dəstələrlə daxil olmaq prosesini başladığı ölkələrdə ikinci model formalaşırdı. Bir neçə ölkədə Bəhai icması böyüyərək yüz mindən çox saya çatan inananlardan ibarət idi, bu zaman Hindistanda haradasa iki milyona yaxın inanan vardı. Doğrudan da, 1980-ci illərin sonlarında cəmi ikicə ildə dünya üzrə bir milyondan çox insan Əmri qəbul etdi. Lakin bu cür yerlərdə yaradıcı və fədakar səylərə baxmayaraq, möhkəmlənmə prosesi genişlənmə ilə ayaq tutuşdura bilmədi. Çoxları bəhai oldu, lakin bütün bu yeni inananların Əmrin fundamental həqiqətlərində kifayət qədər dərinləşmələri və canlı icmaların inkişafı üçün vasitələr mövcud deyildi. Daim artmaqda olan uşaq və gənclərə xidmət etmək üçün kifayət qədər böyük sayda Bəhai təlim-tərbiyə dərsləri yaradıla bilməmişdi. Otuz mindən çox Yerli Məhfil formalaşdı, amma onların ancaq bir hissəsi işləməyə başladı. Bu təcrübədən aydın oldu ki, dövri təlim-tərbiyə kursları və qeyri-formal icma fəaliyyətləri vacib olsa da, yetərli deyil, çünki onlar Əmrin fəal dəstəkləyicilərinin ancaq nisbətən kiçik bir qrupunun meydana çıxması ilə nəticələndi ki, onlar da nə qədər həsretmə ruhlu olsalar da, minlərlə yeni inananların ehtiyaclarını ödəyə bilmirdilər.

1996-cı ildə, Bəhai dünyası uzun illər ərzində o qədər tərəqqiyə əvvəllər töhfə vermiş bir çox fəaliyyət sahələrinin yenidən qiymətləndirməli və reorientasiya edilməli olduğu bir nöqtəyə çatdı. Fərdlər, icmalar və təsisatlar yalnız böyük saylara çıxa biləcək hərəkət tərzini necə başlatmağı deyil, həm də möhkəmlənmənin sürətlənən genişlənmə ilə tempdə ayaq tutuşdura biləcəyinə imkan verən xidmət aktları ilə məşğul ola biləcək fərdlərin sayının necə sürətlə artırılmasını öyrənməli idilər. Əmri dünyanın çoxlu xalqlarına təqdim etmək səyləri daha sistematik olmalı idi. Dördillik Planda “dəstələrlə daxilolma prosesinin əhəmiyyətli irəliləyişi”nə çağırış Əmrin şəraitinin, habelə, insanlığın vəziyyətinin Bəhai dünya icmasının geniş miqyasda dayanıqlı böyüməsinə imkan verdiyini və bunu hətta tələb etdiyini etiraf etmək məqsədi daşıyırdı. Ancaq onda Həzrət Bəhaullahın təlimlərinin insanlığın xarakterini transformasiya etməsinin gücü getdikcə daha çox başa düşülə bilərdi.

Dördillik Planın əvvəlində, hər bir regionda dostlar onların spesifik şəraitlərinə uyğun olan yanaşma və metodları müəyyən etməyə, öz uğur və çətinliklərini yenidən qiymətləndirə biləcəkləri, müvafiq olaraq metodlarında düzəlişlər edəcəkləri və onları təkmilləşdirəcəkləri, öyrənəcəkləri və tərəddüd etmədən irəli gedəcəkləri sistematik icma inkişafı prosesini hərəkətə gətirməyə təşviq olundular. Hərəkət kursu aydın olmayanda, müxtəlif yerlərdə Planın müəyyən etdiyi spesifik meydanoxumalara bir yanaşma diapazonu sınaqdan keçirilə bilərdi; bir təşəbbüsün konkret bir sahədə effektivliyi təcrübə ilə sübut olunduqda, onun xüsusiyyətləri milli və ya beynəlxalq səviyyədə təsisatlarla bölüşülə və sonra başqa yerlərə yayıla bilərdi və hətta gələcək Planların bir komponenti ola bilərdi.

Əsrin dörddə biri ərzində böyümə barədə bu öyrənmə prosesi bir sıra konsepsiyaları, vəsilələri və yanaşmaları üzə çıxardı ki, bunlar icmanın təkamül edən hərəkət çərçivəsini davamlı olaraq təkmilləşdirdi. Bu xüsusiyyətlərdən ən görkəmlilərindən biri – uşaqlar, yeniyetmələr, gənclər və yetişkinlər üçün təlim-tərbiyə proqramı təklif edən – geniş sayda dostları gücləndirmək və xidmət üçün onların qadiriyyətini yüksəltməyə qabil etmək üçün təlim institutları şəbəkəsinin yaradılması idi. Digər bir xüsusiyyət klasterlər konstruktu idi ki, bu, böyümə proqramlarının başladılması və möhkəmləndirilməsi vasitəsilə idarə oluna biləcək ölçüdə coğrafi ərazilərdə təbliğ işini sistematikləşdirməyi asanlaşdırdı və hər bir ölkə daxilində və dünya boyunca Əmrin yayılması və inkişafını sürətləndirdi. Bu cür böyümə proqramları çərçivəsində böyük sayların daxil olması üçün qapı kimi xidmət edən dörd özək fəaliyyətin dəfələrlə artması ilə başlayaraq, bir sıra digər səylərlə birləşmiş halda, o cümlədən, fərdi və kollektiv təbliğ, evlərin ziyarət olunması, sosial yığıncaqlara ev sahibliyi etmək, Ziyafət və Müqəddəs Günlərin keçirilməsi, icmanın işlərinin idarə olunması, sosial və iqtisadi inkişaf üçün fəaliyyətlərin irəlilədilməsi – hamısının birlikdə icmanın ruhani xarakterində dəyişikliyə təsir edəcəyi və fərdlərlə ailələr arasında sosial bağları möhkəmləndirəcəyi yeni icma həyatı modeli meydana çıxdı.

Geri dönüb İlahi Planın müddəalarını yerinə yetirmək üçün bir əsrdən çox müddətdə qoyulan səylərə baxdıqda aşkar olur ki, Bəhai icması mədəniyyət səviyyəsində əhəmiyyətli irəliləyiş yaşamışdır. Daha çox sayda insan böyümə və inkişafa aid Təlimləri tətbiq etməyi, dostların təcrübəsi və Ədalət Evinin rəhbərliyi ilə təkamül edən bir hərəkət çərçivəsində, şüurlu surətdə öyrənmə prosesinə cəlb olunmuşdur. Öyrənmə prosesi ilə məşğul olmaq qabiliyyətinin yüksəlişi Bəhai icmasında getdikcə təzahür edən xüsusiyyətlərdə açıq-aşkardır: istər uğuru qeyd edərkən, istərsə də maneə və ya geriləmə qarşısında mətanət göstərərkən mütəvaze öyrənmə halətini saxlamaq; hamını dəvət etmək istiqamətini saxlamaqla bəhai kimliyinin möhkəmləndirilməsi; daim genişlənən çalışma sferalarında hərəkət etmək və bu zaman Əmrin işinə sistematik və uzlaşmış yanaşmanı bəsləməkdə davam etmək. Minlərlə klasterlərdə artan sayda insanlar öz inkişaf və tərəqqiləri üçün biliyin əldə edilməsi, yaradılması və tətbiqində özlərini protaqonist kimi görməyə başlamışlar. Onlar ailələr, dostlar, tanışlar olaraq yüksək ruhani mövzularda və ictimai əhəmiyyət kəsb edən məsələlər üzrə müzakirələrə cəlb olunurlar; ruhani xarakteri ilə fərqlənən həyat modelini formalaşdıran fəaliyyətlərə təşəbbüs edirlər; gənc insanlara təlim-tərbiyə verir və onların xidmət qabiliyyətlərini yüksəldirlər; icmalarının maddi və sosial tərəqqisinə töhfə verirlər. Onlar öz yerli icmalarının və bütövlükdə dünyanın yaxşılaşdırılmasına töhfə vermək üçün gücləndirilirlər. Onlar bu cür düşünəndə və hərəkət edəndə dinin özünün məqsədi barədə daha dərin anlayış əldə edirlər.

*Cəmiyyətin həyatına cəlb olunmaq*

Həzrət Əbdül-Bəhanın İlahi Planının açılışının daha bir boyutu Bəhai icmasının cəmiyyətin həyatına daha böyük dərəcədə cəlb olunmasıdır. Hələ risalətinin əvvəlindən Şövqi Əfəndi dostların diqqətini təkrar-təkrar Həzrət Bəhaullahın Vəhyinin cəmiyyətdə üzvi dəyişikliyə təsir etmək gücünə çəkirdi – bir proses ki, sonda ruhani bir sivilizasiyanın meydan çıxması ilə nəticələnəcəkdi. Ona görə də bəhailər, Həzrət Bəhaullahın təlimlərini ancaq öz şəxsi ruhani transformasiyaları üçün deyil, həm də maddi və sosial dəyişiklik üçün, öz icmalarında başlayaraq, sonra isə tədricən geniş cəmiyyəti əhatə etmək üçün səylərini genişləndirərək tətbiq etməyi öyrənməli idilər.

Həzrət Əbdül-Bəhanın zamanında İranda bəzi Bəhai icmaları yaxınlıqdakı digər bir neçə ölkə ilə bərabər, elə bir ölçüyə və vəziyyətə yetişdilər ki, sosial və iqtisadi inkişaf üçün sistematik səylər qoymağa qadir oldular. Həzrət Əbdül-Bəha onların tərəqqisini istiqamətləndirmək və bəsləmək üçün dostlarla yorulmadan işlədi. Məsələn, O, İrandakı inananları təşviq etdi ki, cəmiyyətin bütün kəsimlərindən həm qızlara, həm də oğlanlara açıq olan məktəblər qursunlar ki, həm yaxşı xarakter tərbiyə etsinlər, həm də sənət və elm öyrətsinlər. O, bu inkişaf işində kömək etmək üçün qərbli inananları oraya göndərdi. Yaxınlıqdakı Adasiyyə kəndi və uzaqdakı Daydanou kəndlərində bu icmaların ruhani və maddi firavanlığı üçün O rəhbərlik verdi. O, Aşqabadda Məşriqul-Əzkarın ətrafında təhsil və digər sosial xidmətlər üçün yardımçı qurumların yaradılmasını istiqamətləndirdi. Onun təşviqi ilə Misirdə və Qafqazda məktəblər yaradıldı. Onun süudundan sonra Şövqi Əfəndi bu səylərin genişləndirilməsi üçün rəhbərlik verdi. Səhiyyəni, savadlılığı, qadınların və qızların təhsilini irəlilədən fəaliyyətlər İran boyunca yayıldı. Həzrət Əbdül-Bəhanın verdiyi ilkin impulsdan təkan alaraq o ölkə boyunca şəhər və kəndlərdə məktəblər açılmaqda davam etdi. Bu məktəblər o ölkənin modernləşməsinə töhfə verərək bir müddət, onları bağlamağa hökumətin vadar etdiyi 1934-cü ilə qədər çiçəkləndi.

Lakin başqa yerlərdə Şövqi Əfəndi dostlara öz məhdud insan və maliyyə resurslarını təbliğ və İnzibati Nizamın qurulması üzərində cəmləşdirməyi məsləhət etdi. Onun adından yazılmış məktubda izah edilirdi ki, “Əmrə bizim ianələrimiz bəşərin üzərindən aclıq və səfalət yükünü birdəfəlik qaldırmağımızın ən təminatlı yoludur, zira ancaq Həzrət Bəhaullahın mənşəcə İlahi sistemi vasitəsilə dünyanı ayaq üstə qoymaq olar”. Başqaları “bizim işimizə töhfə verə və ya bunu bizim üçün edə bilməz,” – məktubda yazılırdı, – “odur ki, doğrudan da bizim birinci öhdəliyimiz öz təbliğ işimizi dəstəkləməkdir, çünki bu, millətlərin sağalmasına gətirəcəkdir”. Fərdlər maddi və sosial inkişafa töhfə verə biləcəkləri sahələri tapa bilsələr də, ümumən, bəhailər öz resurslarını böyümə və icmalarını qurmaq üzərində cəmləşdirdilər. Ədalət Evinin seçkisindən sonrakı ilk illərdə rəhbərlik məhz elə bu istiqamətdə də bir müddət davam etdi. Beləliklə, sosial və iqtisadi inkişaf konsepsiyası Həzrət Bəhaullahın təlimlərində yer alsa da, Əmrin Vəlisinin risaləti dövründə və sonrakı illərdə Bəhai dininin vəziyyətinə görə, Bəhai dünyasının əksər hissəsi üçün inkişafla bağlı fəaliyyətlərlə məşğul olmaq praktiki mümkün deyildi.

1983-cü ildə, təbliğ sahəsində zəifləməyən səylərin qoyulduğu onilliklərdən sonra və dünya boyunca bir çox ölkələrdə əhəmiyyətli böyümənin nəticəsi olaraq İsmi-Əzəmin icması bir mərhələyə yetişdi ki, sosial və iqtisadi inkişaf işi onun müntəzəm məşğuliyyətlərinə daxil edildi və doğrudan da, edilməli idi. Dostlar təşviq edildilər ki, ruhani prinsiplərin tətbiqi ilə, davranış düzgünlüyü və məşvərət sənətinin praktikası ilə özlərini toplasınlar və beləliklə, öz inkişafları üçün vasitə olmaq məsuliyyətini götürməyə çalışsınlar. Bəhai Dünya Mərkəzində Sosial və İqtisadi İnkişaf Ofisi yaradıldı ki, dünya üzrə dostların bu meydanda fəaliyyətlərini irəlilətmək və əlaqələndirmək üçün Ədalət Evinə kömək etsin və zaman keçdikcə bu Ofis inkişaf barədə öyrənmə prosesini asanlaşdırmaq üçün təkamül etdi. Fərdi inananlar yalnız bəhailəri deyil, həm də geniş cəmiyyəti əhatə edərək müxtəlif fəaliyyətlərə təşəbbüs göstərmək üçün ayağa qalxdılar.

On ilin içində dünya üzrə qadınların inkişafı, səhiyyə, kütləvi kommunikasiya, kənd təsərrüfatı, iqtisadi fəaliyyət və ətraf mühit kimi bir diapazonda qayğıları ünvanlayaraq yüzlərlə inkişaf fəaliyyətləri başladılmışdı. Fəaliyyətlər komplekslilik baxımından geniş bir spektri əhatə edirdi. Kəndlərdə və kiçik şəhərlərdə qısa müddətli kifayət qədər sadə fəaliyyətlər spesifik problemləri həll etmək və o yerlərin üzləşdikləri meydanoxumalara cavab vermək üçün təşkil edilirdi. Uzun bir müddət ərzində sosial ehtiyacları qarşılamaq üçün davamlılıqlarını və effektivliyini təmin etmək üçün çox vaxt da təşkilatı strukturları ilə birlikdə məktəblər və klinikalar kimi dayanıqlı layihələr quruldu. Və nəhayət, 1996-cı ildə fərdlər tərəfindən nisbətən kompleks proqram strukturu ilə inkişafda uzlaşmış yanaşmanı əhali arasında sistematik tətbiq etməyi öyrənmək üçün bir neçə bəhai ruhlu təşkilat yaradıldı ki, bu, regionda əhəmiyyətli bir təsirlə nəticələnəcəkdi. Bütün bu səylərdə dostlar praktiki problemlərə ruhani prinsipləri tətbiq etmək istəyirdilər.

Bir-birinin ardınca ölkələrdə həm bəhai ruhlu agentliklər, həm də birbaşa bəhai təsisatlarının səlahiyyəti altında olan agentliklər meydana çıxmağa başladıqca, icma daxilində və geniş cəmiyyətdə onların səylərinin təsiri həyatın maddi və ruhani cəhətləri arasında dinamik uzlaşmanı təzahür etdirərək getdikcə daha çox görünən oldu. Yalnız hərəkətdə deyil, düşüncə səviyyəsində də irəliləyişlər baş verdi. Dostlar bir qrup fundamental konsepsiyaları başa düşməyə başladılar: dünya inkişaf etmiş və etməmiş ölkələr kateqoriyalarına bölünmür – hamının transformasiyaya və öz təhlükəsizliyi və çiçəklənməsi üçün zəruri olan ruhani, sosial və maddi şəraiti təmin edən bir mühitə ehtiyacı var. İnkişaf bir xalqın başqasının əvəzindən həyata keçirdiyi bir proses deyil; bəlkə harada yaşamalarından asılı olmayaraq, insanların özləri öz inkişaflarının protaqonistləridir. Biliyə əlin çatması və onun yaradılması, tətbiqi və yayılmasında iştirak etmək bütün işin mərkəzində dayanır. Səylər kiçikdən başlayır və təcrübə toplandıqca kompleksliliyi artır. Effektivliyi bir regionda özünü göstərmiş proqramlar sistematik olaraq digər regionlara da təqdim edilə bilər. Bu prinsiplər və konsepsiyalar konkret bir ortamda tətbiq edildiyi üçün, dostlar öz sosial şəraitlərini təhlil etməkdə, Yazılardan və müxtəlif müvafiq bilik sahələrindən bəsirətlər çıxarmaqda və icma quruculuğu işi ilə tam inteqrasiya olunan fəaliyyətlərə təşəbbüs etməkdə getdikcə daha da səriştəli oldular.

2018-ci ildə dünya üzrə bəhai inkişaf səylərinin geniş yayılması və artan kompleksliliyi Müqəddəs Torpaqda yeni bir təsisatın – Bəhai Beynəlxalq İnkişaf Təşkilatının qurulmasına rəvac verdi. Bu qlobal təsisat əvvəllər Sosial və İqtisadi İnkişaf Ofisinin yerinə yetirdiyi funksiya və mandatı qəbul etdi və hər yerdə fərdlərin, icmaların, təsisat və agentliklərin sosial fəaliyyət üçün səylərini gücləndirərək bundan sonra o funksiyanı və mandatı genişləndirməkdədir. Ondan öncəki Ofis kimi, onun da başlıca məqsədi Bəhai dünyasında açılmaqda olan inkişaf barədə qlobal öyrənmə prosesini hərəkət və düşünməni bəsləmək və dəstəkləməklə, təcrübənin toplanması və sistemləşdirilməsi ilə, konseptuallaşdırma və təlimlə – hamısı da Əmrin təlimləri işığında yerinə yetirilməklə – asanlaşdırmaqdır. Son nəticədə, bu təşkilat inkişafa müstəsna bəhai yanaşmasını bəsləməyə çalışır.

Genişlənmə və möhkəmlənmə, sosial və iqtisadi inkişaf proseslərinin sistematik açılmasına paralel olaraq digər böyük bir hərəkət sahəsi meydana çıxdı: cəmiyyətin geniş yayılmış diskurslarında daha böyük dərəcədə iştirak. İnsan problemlərinə aid müzakirələrin baş verdiyi sayı artan sosial ortamlarda bəhailər Həzrət Bəhaullahın Vəhy okeanından çıxarılmış münasib bəsirətləri bölüşməyə çalışırlar. Həzrət Bəhaullah şəfaverici dərmanını dünya liderlərinə əvvəlcə məhz Özü bəyan etdi və bunun bütün insanlıq tərəfindən qəbul edilməsinə çağırdı. Onun iddiasının ilahi təbiətinə kral və hakimlərin müsbət cavab verməkdə uğursuz olmalarına baxmayaraq, O onları dəvət etdi ki, dünya sülhünün qurulması üçün Onun prinsiplərini tətbiq etsinlər: “Əgər siz Böyük Sülhü bir kənara atırsınızsa, onda bu Kiçik Sülhdən yapışın ki, bəlkə onun vasitəsilə sizin və sizin kölgənizdə olanların vəziyyəti bir qədər yaxşılaşdı”. Haaqaya yazdığı Lövhlər kimi Yazılarında, xüsusilə, qərbə səfərlərində etdiyi çıxışlarda Həzrət Əbdül-Bəha dayanmadan Atasının təlimlərini qüdrət sahiblərinə və insanlığın üzləşdiyi saysız-hesabsız çətinliklərlə mücadilə verən kütlələrə elan etdi.

Şövqi Əfəndi risalətinin erkən vaxtlarında Bəhai təlimlərində qorunan bəsirət və hikmətin dünyanın xalqlarına və liderlərinə elan edilməsinin həyati vacibliyini bilərək bu məqsədlə təşəbbüsləri bəslədi. Bu, başqa şeylərlə bərabər, 1925-ci ildə Cenevrədə Bəhai İnformasiya Bürosunun açılışı, *Bəhai Dünyası* toplusununcildlərinin nəşri və Təlimləri dünyanın çoxsaylı təxirəsalınmaz problemlərinə münasibətdə müasir düşüncə ilə əlaqələndirilməsi üçün bilikli bəhailərə çağırışı vardı. Birləşmiş Millətlərin təsisindən sonra Beynəlxalq Bəhai icması 1948-ci ildə dünya üzrə Bəhai icmalarını təmsil edən qeyri-hökumət təşkilatı kimi yaradıldı və o beynəlxalq qurumun işinin müxtəlif cəhətlərində getdikcə daha çox cəlb olunmağa başladı. Bu, Bəhai dininin hökumətlər, qlobal təsisatlar və vətəndaş cəmiyyəti agentlikləri ilə beynəlxalq sferada davamlı münasibətlərində yeni bir səhifə açdı. Bu sahədə fəaliyyətin təbliğ işinin başlıca əhəmiyyətini kölgədə qoymasına heç vaxt icazə verməyərək Əmrin Vəlisi geniş cəmiyyəti Həzrət Bəhaullahın təlimlərinin mənaları ilə tanış etməyə təşviq edirdi. “İnzibati Nizamın strukturunu gücləndirən və onun təməlini genişləndirən bu prosesə əlavə olaraq,” – bir milli icmaya o yazırdı, başqaları ilə yanaşı, “ictimai fikir liderləri” ilə daha yaxın əlaqələrin qurulması üçün “qəti cəhdlər edilməlidir”. Mənsubluğu deyil, əlaqəni vurğulayaraq və inananları hər hansı siyasi işlərdə iştirakdan təmiz qalmağa israr edərək o sosial məsələlərlə işləyən bənzər təşkilatlarla təmas etməyə, onları Bəhai dininin məqsəd və məramı ilə, dünya sülhünün qurulması kimi məsələlər barədə bu dinin təlimlərinin təbiəti ilə onları tanış etməyə təşviq edirdi.

Ümumdünya Ədalət Evinin qurulmasından sonra cəmiyyətin diskurslarında bu iştirak prosesi genişlənməkdə davam etdi. Vaxtında Ədalət Evi dünyanın xalqlarına ünvanlanan mesajında, “Bütün Dünyada Sülh Vədi”ndə olduğu kimi, Əmrin prinsiplərinin geniş yayılmasını özü təşkil etdi. Beynəlxalq Bəhai icması son nəticədə 1970-ci illərdə müxtəlif BMT agentlikləri ilə daha rəsmi əlaqəsini təmin edərək Birləşmiş Millətlərdə öz mövqeyini möhkəmləndirdi. O, dünya işləri barədə bəyanatlar nəşr etdi və hökumət, həmçinin, qeyri-hökumət təşkilatları ilə təmaslar üçün misilsiz bir mühit yaratdı. Təmas etdikləri tərəfindən təmənnalı bir gündəliyi olmayan və bütün insanların rifahı üçün işləyən bir təşkilat kimi tanınaraq o, müxtəlif beynəlxalq simpoziumlarda, o cümlədən, Rio-De-Janeyroda Ətraf Mühit və Dayanıqlı İnkişaf Konfransı, Pekində Qadınlar üzrə Dünya Konfransı, Kopenhagendə Sosial İnkişaf üçün Dünya Sammiti və Nyu-Yorkda Millenium Forumunda konstruktiv rol oynadı. İran inqilabından və bəhailərin İranda yenidən təqibindən sonra bir neçə milli icma müxtəlif milli və beynəlxalq təsisat və agentliklərlə daha yaxın dialoqa daxil olmağa vadar oldular. Onlar nəticə olaraq Əmri beynəlxalq səviyyədə müdafiə etmək səylərini gücləndirmək üçün milli ictimai əlaqələr ofisləri qurdular.

İyirmi birinci əsr başlayarkən, Əmrin üzvi inkişafı cəmiyyətin diskursları ilə daha sistematik məşğul olmaq üçün şərait yaratmışdı. Beynəlxalq və milli bəhai vebsaytları geniş bir diapazon mövzularda Təlimlərin təqdimatını kəskin bir şəkildə genişləndirdi. Həzrət Bəhaullahın təlimlərinin təxirəsalınmaz məsələlər üçün nə demək olması barədə tədqiqat aparmaq üçün Qlobal Rifahı Araşdırma İnstitutu təsis edildi; zamanla bu İnstitut bəhai universitet tələbələri arasında anlayışı irəlilətmək və qabiliyyəti inkişaf etdirmək üçün silsilə seminarlar başlatdı. Beynəlxalq Bəhai İcmasının ilk vaxtlarda Nyu-York və Cenevrədə mərkəzləşmiş işi Əddis-Əbəbə, Brüssel və Cakartada regional mərkəzlərə qədər genişləndirildi. Milli səviyyədə ictimai əlaqələr ofisləri öz icmaları adından spesifik milli diskurslarda sistematik tərzdə necə iştirak etməyi öyrəndilər. Müxtəlif ölkələr üzrə intensiv şəkildə ünvanlanan mövzular arasında qadınların inkişafı, dinin cəmiyyətdə rolu, gənclərin ruhani və əxlaqi gücləndirilməsi, ədalətin yayılması və sosial uzlaşmanın möhkəmləndirilməsi kimi mövzular vardı. Bu gün bu milli diskurslara töhfə vermək təcrübəsindən qlobal öyrənmə prosesi Bəhai Dünya Mərkəzində İctimai Diskurs Ofisi tərəfindən asanlaşdırılır. Sıravi səviyyələrdə, qonşuluq və kəndlərdə və fərdlər kimi öz peşələrində və digər sosial mühitlərdə iştirak etdikcə dostlar Bəhai Yazılarından, konstruktiv dəyişikliyin baş verməsi üçün zəruri olan konsepsiyaları həmvətənləri arasında düşüncə və hərəkət təkamülünə töhfə kimi təklif etməyi öyrənirlər.

Köhnə dünya nizamının dağılması intensivləşdikcə, cəmiyyətin bütün bu səviyyələrinə cəlb olunmaq daha da təxirəsalınmaz olur və diskurs getdikcə daha çox kobudlaşır və qütbləşir, insanlığı bölən rəqib fraksiya və ideologiyalar arasında münaqişənin yenidən baş qaldırmasına gətirir. Həzrət Bəhaullahın öngördüyü transformasiyanın hər kəsin iştirakına çağırdığını başa düşərək bəhailər ümumi məqsədləri güdən, rəğbət bəsləyən fərdlər və təşkilatlarla işləməyə çalışırlar. Bu cür əməkdaşlıq səylərində dostlar Həzrət Bəhaullahın təlimlərindən bəsirətləri, həmçinin, özlərinin icma quruculuğu səylərində əldə etdikləri praktiki dərsləri bölüşür, eyni zamanda da əməkdaşlıq etdikləri tərəfdaşlarının təcrübəsindən öyrənirlər. Fərdlər, icmalar və həm vətəndaş, həm də hökumət təşkilatları ilə işləyən dostlar ayıqlığı saxlayırlar ki, bir çox sosial məsələlər üzrə diskurslar mübahisəyə çevrilə və ya siyasi iddialara qarışa bilər. Bəhailərin geniş cəmiyyətlə daha dərindən ünsiyyətdə olduğu bütün ortamlarda onlar konsensus və fikir birliyi bəsləməyə, əməkdaşlığı, insanlığın təxirəsalınmaz problemlərinə həll yolları tapmaq üçün birgə axtarışı irəlilədirlər. Onlar üçün məqsədə nail olma vasitələri məqsədin özü kimi vacibdir.

Geniş cəmiyyətin həyatına getdikcə daha çox cəlb olunma prosesi dünya üzrə Bəhai icmalarında kök atdıqca, bu, ilk vaxtlar təbliğ işi və inzibati sistemin inkişafı ilə yanbayan açılırdı. Lakin son onilliklərdə sosial fəaliyyət səyləri və cəmiyyətin diskurslarına cəlb olunmaq genişlənmə və möhkəmlənməyə aid səylərlə diqqətəlayiq uzlaşmaya nail olmuşdur, çünki dostlar qlobal Planların konseptual hərəkət çərçivəsinin elementlərini getdikcə daha çox tətbiq etmişlər. Dostlar klasterlərində işlədikcə, ətraflarındakı cəmiyyətin dayanmadan həyatına daxil olurlar və böyümə və icma quruculuğu səylərini irəli aparan öyrənmə prosesi genişlənən fəaliyyət diapazonuna qədər uzanmışdır. Dostlar ətraflarındakı cəmiyyətin vəziyyətini başa düşmək qabiliyyətini yetişdirdikcə, Həzrət Bəhaullahın Vəhyindən və müvafiq insani bilik sahələrindən gələn konsepsiyaları araşdırmaq üçün mühitlər yaratdıqca, bəsirətləri praktiki problemlərə tətbiq etdikcə, inananlar arasında və geniş icmada qabiliyyət yaratdıqca, icma həyatı maddi, sosial və ruhani tərəqqiyə töhfə verməklə getdikcə daha çox xarakterizə olunur. Çeşidli fəaliyyət sahələri üzrə sürətlə böyüyən bu uzlaşmanın nəticəsi olaraq, sosial və iqtisadi inkişaf üçün ən elementar sıravi səviyyə fəaliyyətləri 1990-cı ildə bir neçə yüzdən 2000-ci ildə bir neçə minə, 2021-ci ildə isə on minlərə yüksəldi. Dezinteqrasiya qüvvələrinin işinin nəticəsi olaraq çaşmış və çoxlu problemlərlə parçalanmış insanlıq cidd-cəhdlə yeni bəsirətlər axtararkən, sosial diskurslarda bəhailərin iştirakı qonşuluqdan ölkəyə qədər, saysız-hesabsız ortamlarda gursəsli təqdiredici reaksiyalarla qarşılaşdı. Cəmiyyətin bütün səviyyələrində, fikir liderləri Bəhai icmasını həmişəkindən daha çox parçalanmış və disfunksional dünyanın çox ehtiyacı olduğu yeni konsepsiya və yanaşmalarla getdikcə daha çox bağlayırlar. Əmrin Quruculuq Çağının birinci əsrinin əvvəlində əsas etibarilə gizli qalan cəmiyyətqurucu gücü bir-birinin ardınca ölkələrdə indi getdikcə görünür. Dünya üzrə fərdlər, icmalar və təsisatlar arasında yeni şüur və yeni öyrənmə qabiliyyətinin nəticəsi olaraq bu cəmiyyətqurucu gücün azad edilməsi İlahi Planın indiki və növbəti bir neçə mərhələsinin əlamətdar nişanəsi olmalıdır.

*Bəhai Dünya Mərkəzinin inkişafı*

Bəhai dininin inkişafına və inzibati sistemin açılmasına paralel olaraq Quruculuq Çağının birinci əsrində Bəhai Dünya Mərkəzində digər bir Xartiyanın, Həzrət Bəhaullahın Kərmil Lövhünün impulsu ilə hərəkətə gələn eyni dərəcədə əhəmiyyətli irəliləyişlər baş verdi. Üç Xartiya ilə bağlı proseslər arasında qarşılıqlı təsir, o cümlədən, Bəhai dünyasının inzibati mərkəzinin təsisat və agentliklərinin meydana çıxması artıq yuxarıda qeyd edilmişdir. Bu hekayəyə indi onun ruhani mərkəzinin inkişafı barədə bəzi düşüncələr də əlavə edilə bilər.

Həzrət Bəhaullahın qədəmləri Əkka sahillərinə toxunanda Onun risalətinin son fəsli başladı. Ordular Rəbbi Müqəddəs Torpaqda zühur etdi. Onun buraya gəlişi min illər əvvəl Peyğəmbərlərin dilindən öncədən deyilmişdi. Lakin o kəhanətin yerinə yetməsi Onun Öz iradəsinin nəticəsi deyildi, Onun məşhur düşmənlərinin əllərinin törətdiyi və Onun sürgünü ilə sonuclanan təqibdən doğan məcburiyyət idi. “Gəlişimizdə,” – bir Lövhündə O bəyan edirdi, – “bizi nur bayraqları qarşıladı, bu zaman Ruhun Səsi ucalaraq nida etdi: «Tezliklə yer üzündə sakin olanların hamısı bu bayraqların altına gətiriləcək»”. O torpağın ruhani qüdrəti Onun hüzuru və müqəddəs qalıqlarının, qısa müddət sonra isə Onun, Özü də Allahın Məzhəri olan Müjdəçisinin orada dəfn olunması ilə ölçüyəgəlməz dərəcədə yüksəldi. İndi bu hər bir bəhainin ürəyinin cəzb olunduğu, onların ibadətlərinin mərkəzi, hər bir canatan zairin hədəfi olan bir nöqtədir. Bəhai Müqəddəs Yerləri Müqəddəs Torpağın, əslində, hər bir torpağın insanlarını xoşluqla qarşılayır. Onlar bütün insanlıq üçün saxlanılan qiymətli əmanətdir.

Lakin Qəhrəmanlıq Çağının sonunda və ondan da sonra çox illər ərzində bəhailərin əlləri öz Dinlərinin ruhani mərkəzi üzərində güclü deyildi. Zaman-zaman hətta Atasının uyuduğu yerdə dua oxumaq Həzrət Əbdül-Bəha üçün necə çətin idi! Həzrət Bəhaullahın əmri ilə Həzrət Babın dünyəvi qalıqlarının Onun şəhidlik yerindən götürülərək uzun səyahətdən sonra uyumağa verildiyi binanı tikdiyi üçün üsyana çağırış ittihamı ilə saxtakarcasına ittiham edilməsilə Onun vəziyyəti necə ağır idi. Dünya Mərkəzinin təhlükəli və güvənsiz vəziyyəti Həzrət Bəhaullahın Məqamının açarlarının, Əmrin Vəlisinin məsuliyyətlərini üzərinə götürməsindən qısa bir zaman sonra Əhdi pozanlar tərəfindən götürülməsinin göstərdiyi kimi, onun risalətində də davam etdi. Beləliklə, risaləti boyunca Şövqi Əfəndinin izlədiyi birinci və ən vacib vəzifələrindən biri əkiz Müqəddəs Məqamın və digər Müqəddəs Yerlərin qorunması və saxlanması, böyüdülməsi və gözəlləşdirilməsi idi. Bu məqsədə nail olmaq üçün o, Müqəddəs Torpaqda təbəddülatlı dəyişikliklər, o cümlədən, qlobal iqtisadi sarsıntı, müharibə, təkrarlanan siyasi keçidlər, sosial qeyri-stabilliklər dövründə istiqamətini saxlamalı idi və bu zaman ondan əvvəl Həzrət Əbdül-Bəhanın etdiyi kimi, bütün insanlarla yoldaşlıq və bərqərar olmuş hökumətin hakimiyyətinə hörmət etmək barədə dəyişməz Bəhai prinsipinə sadiq qaldı. Bir dəfə o hətta Həzrət Bəhaullahın nəşinin mühafizəsini təmin etmək üçün onu Kərmil Dağında münasib bir yerə köçürmək üzərində də düşündü. O təlatüm və ədavət zamanı səbatlı şəkildə Hayfada qaldı, halbuki eyni zamanda da kiçik sayda yerli inananları dünyanın digər yerlərinə səpələnməyə istiqamətləndirdi. Bu mürəkkəb, lakin yorulmaz olaraq icra olunan öhdəlik onun son günlərinə qədər davam etdi, o zaman ki Həzrət Bəhaullahın Məqamı, qəti olaraq hökumət tərəfindən Bəhai Müqəddəs Yeri kimi qəbul olundu və Bəhai dünyası, nəhayət, özünün ən müqəddəs yerini hifz etmək və gözəlləşdirməkdə azad idi.

Müqəddəs Yerləri əldə etmək, bərpa etmək və təhlükəsizliyini təmin etmək səylərini qoyarkən Əmrin Vəlisi Müqəddəs Məqamın və Bəhcidəki İmarətin ətrafındakı mülkləri genişləndirdi və nəhayətdə geniş tərtibatlı bağlar şəklini alacaq bir təşəbbüsü başlatdı. Allahın Dağı üzərində o, Həzrət Babın Məqamının Həzrət Əbdül-Bəha tərəfindən başladılan, uzun zaman gecikən tikintisini daha üç otaq əlavə edərək, tağ yaradaraq, qızıl günbəzini qoyaraq və yaşıllıqla əhatə edərək başa çatdırdı. O, boyunca Dünya Bəhai İnzibati Nizamının binalarının tikiləcəyi geniş açılan qövsü cızdı; qövsün bir ucunda onun birinci binasını, Beynəlxalq Arxiv Binasını ucaltdı; o qövsün mərkəzində Vərəqeyi-Ülyanın, onun qardaşının və onların analarının uyuduqları yerləri saldı. Dünya Mərkəzinin inkişafı üçün Əmrin Vəlisinin qoyduğu səylər Ümumdünya Ədalət Evinin rəhbərliyi altında davam etdirildi. Əlavə torpaqlar və Müqəddəs yerlər əldə edildi və gözəlləşdirildi, Qövsdə binalar ucaldıldı, Həzrət Əbdül-Bəhanın ilk başda öngördüyü və Əmrin Vəlisinin başlatdığı kimi, Kərmil Dağının ətəyindən zirvəsinə qədər terraslar salındı. Quruculuq Çağının birinci əsri sona çatmazdan öncə, Həzrət Babın Məqamının həndəvərindəki mülk 170000 kvadrat metrdən çox artırıldı, bu zaman silsilə torpaq əvəzlənmələri və alınması ilə Həzrət Bəhaullahın Məqamının bilavasitə ətrafındakı torpaqlar 4000 kv metrdən 450000 kv metrə çatdırıldı. 2019-cu ildə isə Əkkada, Rizvan bağının yanında, Həzrət Əbdül-Bəhanın son uyuma yeri kimi xidmət edəcək layiqli bir Məqamın tikintisi başladıldı.

Bu əsr boyunca Bəhai inzibati mərkəzinin inkişaf tempi də sürətləndi. Risalətinin erkən illərində çox illər ərzində Əmrin Vəlisi qabiliyyətli köməkçilərin olmasını çox arzulayırdı, amma o zaman zəruri dəstəyi göstərə bilmək üçün Bəhai dünyası çox kiçik idi. Lakin icma böyüdükcə, Ədalət Evi sürətlə inkişaf edən Əmr üçün vacib olan, Dünya Mərkəzindəki, həmçinin, dünya üzrə sayı artan icmaların ehtiyaclarına xidmət etmək məqsədilə departamentlər və agentliklər qurmaq üçün davamlı könüllülər axınından getdikcə daha çox faydalana bildi. Suallar və məsləhət, bəsirətlər və rəhbərlik, ziyarətçi və zəvvarlar indi planetin bütün yerləri ilə Bəhai Dünyasının qəlbi arasında fasiləsiz axır. Onilliklər boyu dəyişiklik və qeyri-müəyyənlikdən sonra 1987-ci ildə, xeyli öncə İsrailin hökumət səlahiyyətliləri ilə yaxşı münasibətlər qurmaq üçün Şövqi Əfəndi tərəfindən başladılmış səbirli səylər dünya Bəhai İcmasının ruhani və inzibati mərkəzi kimi, Bəhai Dünya Mərkəzinin statusunun Ümumdünya Ədalət Evinin egidası altında işləməklə rəsmi qəbul olunması ilə zirvəyə çatdı.

Zaman keçdikcə, əvvəlki nailiyyətlər üzərində quraraq və yeni meydanoxumaları qarşılamaq üçün yüksələrək fərdlər, icmalar və təsisatlar arasındakı münasibətlər təkamül etdiyi kimi, eyni şeyi Bəhai Dünya Mərkəzi və onun dünya üzrə bəhailərlə münasibəti barədə də demək olar. Ruhani və inzibati mərkəzlə Bəhai dünyasının inkişafı arasındakı sıx və ayrılmaz əlaqə 24 may 2001-ci ildə Kərmil Dağındakı layihələrin başa çatmasını qeyd edən tədbirə toplanmış inananlara ünvanladığımız müraciətdə yer alır: “Allahın Dağının yamacında Şövqi Əfəndi tərəfindən cızılmış Qövs boyunca indi dayanan əzəmətli binalar, Həzrət Babın Məqamını qucaqlayan bağ-terrasların füsunkar gərilməsi ilə birgə, bizim xidmət etdiyimiz Əmri canlandıran sonsuz qüdrətin zahiri ifadəsidir. Onlar, Həzrət Bəhaullahın ardıcıllarının insan nəslini bölən bütün fərqlərin fövqünə qalxan dünya icmasının təməlini müvəffəqiyyətlə qoymaları və bu icmanın həyatını şəkilləndirən misilsiz və sarsılmaz İnzibati Nizamın əsas təsisatlarını qurmaları faktının zamanın fövqündə olan sübutudur. Kərmil Dağında baş verən transformasiyada Bəhai Əmri qlobal səhnədə görünən və dəfedilməz gerçəklik kimi, Allahın istədiyi zamanda cəmiyyətin rekonstruksiyasına gətirəcək güclərin fokus mərkəzi və ona üz tutanların hamısı üçün ruhani yenilənmənin mistik qaynağı kimi meydana çıxır”.

*Perspektiv*

Süud etməsindən cəmi bir neçə həftə öncə, Həzrət Əbdül-Bəha dostlardan biri ilə Öz evində idi. “Mənimlə gəl,” – O dedi, – “bu bağın gözəlliyindən bir yerdə zövq alaq”. O sonra buyurdu: “Bax, sədaqət ruhu nələrə qadirdir! Bu çiçəklənən yer cəmi bir neçə il öncə bir daş yığını idi, indi isə yarpaqlar və çiçəklərlə yamyaşıldır. Arzum budur ki, mən gedəndən sonra dostların hamısı ilahi Əmrə xidmət etməyə qalxsınlar, inşallah, bu olar. “Çox keçməz,” – O söz verdi, – “dünyaya həyat gətirənlər” üzə çıxar.

Sevgili dostlar! Quruculuq Çağının birinci əsrinin sonunda Bəhai dünyası, özünün Həzrət Əbdül-Bəhanın süudu zamanı ancaq tutqun bir şəkildə təsəvvür edilə biləcək qabiliyyət və resurslara malik olduğunu görür. Bir-birinin ardınca nəsillər işlədilər, bu gün böyük saylar – Əmrin İnzibati Nizamını kollektiv şəkildə quran təqdis olunmuş ruhlar, onun icma həyatının əhatəsini genişləndirərək, cəmiyyətlə əlaqəsini dərinləşdirərək, özünün ruhani və inzibati mərkəzini inkişaf etdirərək planet boyunca səpələnmişdir.

Keçən yüz ilin qısa icmalı Bəhai icmasının, üç İlahi Xartiyanı sistematik olaraq yerinə yetirməyə çalışarkən, Həzrət Əbdül-Bəhanın gözlədiyi kimi, necə yeni bir xilqətə çevrildiyini əyani şəkildə göstərdi. İnsan varlıqları yetkinliyə çatanadək müxtəlif fiziki və intellektual böyümə və inkişaf mərhələlərindən keçdiyi kimi, o cür də Bəhai icması ölçü və struktur baxımından, habelə, anlayış və baxış cəhətindən üzvi şəkildə inkişaf edir, məsuliyyətlər qəbul edir və fərdlər, icmalar və təsisatlar arasındakı münasibətləri möhkəmləndirir. Bu əsrin gedişində yerli ortamlarda, həmçinin, qlobal miqyasda Bəhai icmasının yaşadığı silsilə irəliləyişlər onu daha geniş ölçülü səylər diapazonunda məqsədyönlü hərəkət etməyə qabil etmişdir.

Qəhrəmanlıq Çağı sona yaxınlaşarkən, icma İlahi Planın tələblərinə cavab vermək üçün özünün inzibati işlərini necə təşkil etməsi kimi fundamental suallarla üz-üzə qaldı. Əmrin Vəlisi o ilkin sualları necə ünvanlamağı öyrənməkdə dostları istiqamətləndirdi, bir proses ki, onun süudu zamanı artıq yerində olan körpə beynəlxalq təşkilati mexanizmlərin yaranması ilə zirvəyə çatdı. O dövrdə yaradılmış qabiliyyət Bəhai dünyasına Ümumdünya Ədalət Evinin rəhbərliyi altında geniş miqyas və kompleksliliyin daha yüksək səviyyəsində Əmrin işini necə davam etdirmək barədə çoxlu yeni sualları ünvanlamağa imkan verdi. Sonra yenə də bir neçə onillik ərzində diqqətəlayiq tərəqqi etdikdən sonra Dördillik Plandan öncə Əmrin gələcək istiqaməti ilə bağlı daha böyük fürsətlər barədə daha da çox suallar meydana çıxdı. Kompleks məsələləri həll etmək üçün məhz bu böyüyən qabiliyyət və sonra da daha kompleks məsələləri üzərinə götürməkdir ki, Əmrin tərəqqisini irəli götürən öyrənmə prosesini xarakterizə edir. Beləliklə, aşkardır ki, öz üzvi açılışında irəliyə atılan hər bir addımı ilə Bəhai dünyası Həzrət Bəhaullahın insanlıq üçün məqsədinə nail olmağa çalışdıqca daha böyük meydanoxumaları qəbul etməyə onu qabil edən yeni güclər və yeni qabiliyyətlər inkişaf etdirir. Və dünyanın dəyişiklik və təsadüflərinə baxmayaraq, böhran və qələbələrdən, çoxlu gözlənilməz döngələrlə, Quruculuq və Qızıl Çağların saysız-hesabsız mərhələlərindən keçərək Zühur Dövrünün sonuna qədər bu belə də davam etməlidir.

Quruculuq Çağının birinci əsrinin son illərinə doğru, ümumi hərəkət çərçivəsi meydana çıxmışdı ki, bu da icmanın işinin mərkəzində dayandı və bu, düşüncəni zənginləşdirir və daha kompleks və səmərəli fəaliyyətlərə forma verir. Bu çərçivə təcrübə toplanılması və Ədalət Evinin rəhbərliyi ilə daim təkamül edir. Bu çərçivənin özək elementləri Vəhyin ruhani həqiqətləri və başlıca prinsipləridir. Fikir və hərəkətə töhfə verən digər elementləri dəyərlər, münasibətlər, konsepsiyalar və metodlar təşkil edir. Bir başqa elementləri isə fiziki və sosial aləmin elmin müxtəlif sahələrindən qazanılmış bəsirətlərinin köməyilə dərk edilməsi təşkil edir. Bu davamlı təkamül edən çərçivə daxilində, bəhailər Həzrət Bəhaullahın təlimlərini dünyanın yaxşılaşması barədə Onun məqsədlərini həyata keçirmək üçün necə sistematik olaraq hərəkətə çevirməyi öyrənirlər. Öyrənmə üçün artan bu kompleks qabiliyyətin əhəmiyyəti və sosial inkişafının indiki mərhələsində insanlığın irəliləməsi üçün onun nələri nəzərdə tutması olduqca qiymətlidir.

Bəhai dünyası nə qədər şeyə nail olub! Hələ nə qədər edilməli şeylər qalır! Doqquzillik Plan birbaşa önümüzdəki vəzifələrin konturlarını cızır. Diqqət mərkəzində olacaq sahələrdən biri dünya üzrə klasterlərdə böyümə proqramlarının dəfələrlə çoxaldılması və intensivləşdirilməsi və icma quruculuğu, sosial fəaliyyət və geniş yayılmış diskurslarda iştirak işində Planın üç protaqonistinin birgə səyləri vasitəsilə artan uzlaşmadır. Təlim institutu bundan sonra da möhkəmləndiriləcək və xidmət üçün qadiriyyətləri inkişaf etdirən təlim-tərbiyə təşkilatı kimi təkamül etməkdə davam edəcəkdir. Onun bir-birinin ardınca gənc insanlar ordusunun ürəyində əkdiyi toxumlar digər təlim-tərbiyə imkanları ilə bəslənəcəkdir ki, hər bir ruhu sosial tərəqqiyə və rifaha töhfə vermək üçün gücləndirsin. Dünya boyunca icma işlərində tam partnyorlar olaraq qadınların indiyə kimi görünməmiş inkişafı gənclərin hərəkatını tamamlayacaqdır. Bəhai təsisatlarının qabiliyyəti bütün səviyyələrdə, Yerli Məhfillərin qurulması və inkişafına və geniş cəmiyyətlə və onun liderləri ilə onların təmasının yüksəldilməsinə xüsusi diqqət ayrılması ilə bəslənəcəkdir. İcmanın intellektual həyatı Həzrət Bəhaullahın şəfaverici dərmanının tətbiq oluna bilməsini şübhəçi insanlığa göstərmək üçün tələb olunan ciddiliyi və aydınlığı vermək üçün yetişdiriləcəkdir. Və bütün bu səylər bir nəslin həyatı boyu uzanan, Bəhai dünyasını onun üçüncü əsrinin astanasına gətirib çıxaran bir meydanoxumanı təşkil edən silsilə Planlarla davam edəcəkdir.

Həzrət Bəhaullahın təlimləri barədə daha tam anlayış əldə etmək və onlara uyğun yaşamaq üçün qətiyyətli səylər Şövqi Əfəndinin təsvir etdiyi ikili dezinteqrasiya və inteqrasiya proseslərinin geniş kontekstində qoyulur. Cari silsilə Planların məqsədlərinə nail olmaq – Əmrin cəmiyyətqurucu gücünün getdikcə daha böyük ölçülərdə azad edilməsi – bu iki prosesə cavab verdikcə və onların təsiri ilə şəkilləndikcə, cəmiyyətin reallığının oxunması üçün bacarıq tələb edir.

Destruktiv qüvvələrin və hadisələrin bolluğu, o cümlədən, ətraf mühitin pisləşməsi, iqlim dəyişikliyi, pandemiya, din və əxlaqın çökməsi, məna və kimliyin itirilməsi, həqiqət və ağıl konsepsiyalarının eroziyası, cilovsuz texnologiya, təəssüb və ideoloji rəqabətin kəskinləşməsi, yayğın korrupsiya, siyasi və iqtisadi çevriliş, müharibə və genosid tarixin səhifələrində və milyardlarla insanın həyatında qan və iztirab izləri buraxmışdır. Eyni zamanda da, o “universal fermentasiyaya” töhfə verən ümidverici konstruktiv meyllər də gözə dəyir ki, bunlar, Şövqi Əfəndi buyururdu, “insan nəslinin bütövlüyünün etiraf olunmuş olacağı və onun birliyinin bərqərar olacağı Günü gözləyərkən insanlığı təmizləyir və yenidən şəkilləndirir”. Dünya həmrəyliyi ruhunun sirayət etməsi, qlobal qarşılıqlı asılılığın daha geniş dərk edilməsi, fərdlər və təsisatlar arasında əməkdaşlıq xarakterli faəliyyətin qəbul edilməsi, ədalət və sülh üçün artan canatma insani münasibətləri dərin transformasiyaya uğradır. Və beləliklə, insanlıq birləşmiş və dinc bir dünyanın təməllərini təşkil edən münasibətlər qurduqca, dünyanın Həzrət Bəhaullahın baxışı istiqamətində hərəkatı saysız-hesabsız tərəddüdlü addımlarla, təsadüfi dramatik sıçrayışlarla, tərəqqinin dayandığı və hətta geriyə döndüyü qeyri-rəvan addımlarla irəli gedir.

Dünyanı döyəcləyən destruktiv qüvvələr Bəhai icmasından da yan keçmir. Doğrudan da, hər bir milli Bəhai icmasının tarixində onlardan qalan nişan var. Nəticədə, müxtəlif yerlərdə və müxtəlif zamanlarda hansısa konkret bir icmanın tərəqqisi gizli gedən sosial meyllərə görə geridə qalmış və ya müvəqqəti məhdudlaşdırılmışdır və ya hətta müxalifətlə dayandırılmışdır. Dövri iqtisadi böhranlar Əmrin onsuz da məhdud maliyyə qaynaqlarını azaltmış, böyümə və inkişaf layihələrini əngəlləmişdir. Dünya müharibəsinin təsiri sistematik planları həyata keçirməkdə əksər icmaların qabiliyyətini bir müddətə iflic etmişdi. Dünyanın siyasi mənzərəsini dəyişən çevrilişlər bəzi xalqların Əmrin işində tam iştirakına maneələr yaratmışdı. Nə vaxtsa geri çəkildiyi düşünülən dini və mədəni təəssüblər təzə şiddətlə yenidən baş qaldırmışdır. Bəhailər bu cür meydanoxumaları əzmkarlıq və qətiyyətlə ünvanlamaq üçün mücadilə vermişlər. Amma keçən əsr ərzində Əmrin irəliləyişinə qarşı çıxmaq üçün işə salınmış bədxah qüvvələrə İran bəhailərinin verdiyi cavabdan daha nəcib bir cavab görünməmişdir.

Vəlimizin risalətinin ilk illərindən bəri Qəhrəmanlıq Çağı boyunca İran bəhailərinin tab gətirdikləri təqib, şiddəti İran İnqilabının arxasınca gələn hücum və sistematik zülm kampaniyasında yüksələrək və bu gün də zəifləmədən davam edən şiddətli repressiya dalğaları kimi o icmanın üzərindən əsərək davam etdi. Qatlaşdıqları hər şeyə rəğmən, İran bəhailəri bu təqiblərə yenilməz cəsarət və konstruktiv toparlanma ilə cavab verdilər. Onlar, ardıcıl nəsillərin təhsilini təmin etmək üçün Bəhai Ali Təhsil İnstitutunun qurulması kimi nailiyyətlər, istər ölkədə, istərsə də xaricdə olan həmvətənləri arasında insafı olanların baxışlarını dəyişmək səyləri və hər şeydən daha üstünü, öz iman yoldaşlarını qorumaq, Həzrət Bəhaullahın sevgili vətənində Onun Əmrinin bütövlüyünü saxlamaq və o ölkənin vətəndaşlarına bir fayda kimi orada onu mühafizə etmək naminə saysız-hesabsız ədalətsizliklərə, həqarətlərə və məhrumiyyətlərə dözmələri ilə ölümsüz bir fərq qazanmışlar. Sarsılmaz ruh gücünün, qudsal bağlılığın və qarşılıqlı dəstəyin bu cür ifadələrində qarşıdakı illərdə gözlənilə biləcək destruktiv qüvvələrin sürətlənməsinə Bəhai dünyasının necə cavab verəcəyinə aid mühüm dərslər var.

Bunun mərkəzində inteqrasiya və dezinteqrasiya proseslərinin qarşılıqlı təsirinin təqdim etdiyi meydanoxuma, Həzrət Bəhaullahın təsvir etdiyi gerçəkliyə və Onun təlimlərinə möhkəm yapışmaq, bu zaman ziddiyyətli və qütbləşdirici debatların cazibəsinə və insan kimliyinə və sosial gerçəkliyə məhdud insan konsepsiyaları, materialist fəlsəfə və rəqabət aparan ehtiraslar vasitəsilə tərif vermək üçün əbəs cəhdləri əks etdirən cəlbedici reseptlərə müqavimət göstərmək meydanoxumasıdır. “Hər şeyi bilən Həkimin barmağı bəşərin nəbzi üzərindədir. O xəstəliyi hiss edir, Öz qüsursuz hikməti ilə dərman yazır,” – Həzrət Bəhaullah bəyan edir. “Biz görürük ki, insan nəsli necə böyük, saysız-hesabsız xəstəliklərlə əhatə olunub”. Amma, O əlavə edir, “Təkəbbürlə zəhərlənmiş kəslər onunla qüsursuz Həkimin arasına giriblər. Baxın ki, onlar həm özlərini, həm də bütün insanları öz hiylələrinin toruna salıblar”. Əgər bəhailər ədavət aparan xalqların azdırıcı toruna düşsələr, əgər onlar xudbin və özünə qulluq edən dövrü müəyyən edən dəyərləri, münasibətləri və praktikaları təqlid etsələr, insanlığı onun fəlakətli taleyindən qurtarmaq üçün zəruri olan qüvvələrin azad olması gecikəcək və əngəllənəcəkdir. Əksinə, Əmrin Vəlisinin izah etdiyi kimi, “İnsanlıq daha böyük çıxılmazlıq, deqradasiya, ixtilaf və sıxıntı dərinliyinə batdıqca, Həzrət Bəhaullahın meydana çıxmaqda olan Dünya Nizamının müdafiəçi-qurucuları daha nəcib qəhrəmanlıq zirvələrini fəth etməlidirlər. Qoy onlar gələcəyə doğru təmkin və inamla addımlasınlar ki, onların ən qüdrətli səyləri və onların ən böyük qəhrəmanlıqları üçün əla fürsətlər anı bəşəriyyətin sürətlə tənəzzül edən taleyinin ən aşağı həddini göstərən apokaliptik fəlakətlə üst-üstə düşsün”.

İnsanlığın birliyini və bütövlüyünü etiraf edərək, millətlərin “müharibə silahlarını kənara qoyacağı və ümumdünya rekonstruksiyası alətlərinə dönəcəyi” mərhələnin gəldiyini bildirən Ən Böyük Sülhün üzə çıxması ilə zirvəyə çatacağı prosesə qədər dəqiq olaraq dezinteqrasiya qüvvələrinin hansı istiqamət alacağını, bu iztirablı dövrdə insanlığı hələ hansı şiddətli konvulsiyalar tutacağını, yaxud hansı maneə və fürsətlərin meydana çıxacağını heç kəs deyə bilməz. Amma bir şey dəqiqdir: Həzrət Bəhaullahın təlimlərini geniş cəmiyyətdən ədalət və sülh arayanlarla birlikdə gerçəkliyə çevirməyi öyrənənlərin səylərini heç olmadığı qədər bir-birinə toxuyaraq inteqrasiya prosesi də sürətlənəcəkdir. *İlahi Ədalətin Gəlişi-*ndə Şövqi Əfəndi Amerika bəhailərinə izah edirdi ki, icmalarının böyük olmamasını və göstərdiyi məhdud təsiri nəzərə alaraq onlar o zaman Təlimləri tətbiq etməyi öyrəndikcə öz icmalarının böyüməsi və inkişafı üzərində fokuslanmalıdırlar. Lakin o bir vaxtın gələcəyini də vəd verdi ki, onda onlar öz ölkələrinin sağaldılması və yaxşılaşdırılması üçün işləmək prosesinə öz həmvətənlərini cəlb etməyə çağrılacaqlar. O vaxt indi yetişmişdir. Və o vaxt Əmrə xas olan cəmiyyətqurucu güc həmişəkindən daha böyük ölçülərdə azad edilərkən indi ancaq Amerika bəhailəri üçün deyil, həm də dünya bəhailəri üçün yetişmişdir.

Belə bir qüvvənin azad edilməsinin qarşıdakı onilliklər üçün nəticələri vardır. İnsan cəmiyyətinin fundamental şəkildə rekonstruksiyasında növbəti mərhələdə hər bir xalqın və hər bir millətin oynamalı olduğu rol var. Vahid bir dünya qurmaq üçün hamının təklif edəcəyi misilsiz bəsirət və təcrübəsi vardır. Və bu, ən yüksək canatmalarına yetişmələri üçün öz gizli qalmış potensialını açmaqda əhaliyə kömək etmək Həzrət Bəhaullahın bərpaedici mesajının daşıyıcıları olan dostların məsuliyyətidir. Bu səydə dostlar bu qiymətli mesajı başqaları ilə bölüşür, ilahi dərmanın fərdlərin və icmaların həyatında yetərliliyini nümayiş etdirməyə çalışır, eyni dəyər və canatmaları qiymətləndirən və bölüşənlərlə birlikdə işləyirlər. Onlar bunu etdikcə, vahid dünya barədə Həzrət Bəhaullahın baxışı dünyada geniş yayılmış çaşqınlıqdan qavrayışları təhrif olunmuş insanlara ümidverici və aydın istiqamət və uzun zamanlardan qalan sosial bəlaların həlli üçün axtarışda əməkdaşlıq üçün konstruktiv yol təklif edəcək. Əmrin ruhu məhəbbəti alışdırmaq və insanlığın bir xalq olaraq müştərək kimliyini gücləndirmək üçün ürəklərə nüfuz etdikcə, o, sədaqətli və vicdanlı vətəndaş məsuliyyəti hissi aşılayır və dünyəvi güc arxasınca getməyin yerinə, enerjini ümumun rifahına yönəlmiş təmənnasız xidmətə istiqamətləndirir. Əhali sonsuz rəqabət və münaqişəni əvəzləmək üçün getdikcə daha çox məşvərət, hərəkət və düşünmə metodunu qəbul edir. Çeşidli cəmiyyətlərdə fərdlər, icmalar və təsisatlar təriqətçi ədavəti aşmaq üçün öz səylərini getdikcə daha da ümumi məqsəddə bir ahəngə gətirir, insanlığın tərəqqisi və rifahı üçün fundamental olan ruhani və mənəvi-əxlaqi keyfiyyətlər isə insanın xarakterində və sosial praktikada kök salır.

Dünya, doğrudan da, öz təyin olunmuş taleyinə doğru hərəkət edir. Həzrət Bəhaullahın Əmri Quruculuq Çağının ikinci əsrinə daxil olarkən qoy hamı istiqamətləndirici əli keçən əsri dəyişməz bir şəkildə formalaşdıran sevgili Vəlimizin sözlərindən ilham alsın. 1938-ci ildə İlahi Planın birinci mərhələsinin icrası barədə yazaraq o buyururdu: “Qüdrətli Pərvərdigarın ona əta etdiyi potensial güclər, şübhəsiz, onu irəlilədənləri öz məqsədlərinə nail olmağa qabil edəcəkdir. Lakin o vəzifənin yerinə yetirilmə ruhu və tərzindən çox şey asılı olacaqdır. Baxışlarının aydınlığı və davamlılığı, inanclarının korlanmaz həyatiliyi, xarakterlərinin pozulmazlığı, qətiyyətlərinin dönməz gücü, məram və məqsədlərinin misilsiz aliliyi və nailiyyətlərinin müqayisəsiz diapazonu ilə İsmi-Əzəmin şanı naminə işləyənlər ... mənsub olduqları baxışsız, imansız və rahatsız cəmiyyətlərinə yetişmiş məhşər ayağında o cəmiyyətin üzvləri üçün sığınacaq yeri təklif etmək gücünü ən yaxşı şəkildə nümayiş etdirə bilərlər. Onda və ancaq onda İlahi mənşəli İnzibati Nizamın münbit torpağında əkilmiş və onun təsisatlarının dinamik prosesləri ilə qidalanan bu körpə fidan bol və təyin olunmuş bəhrəsini verəcəkdir”.